text:
Tomemi—Yayra Kple Fifode Wònyea?
Tomemi—Yayra Kple Fifode Wònyea?
ALEKE gbegbee dukɔ deŋgɔwo nɔ te ɖe tomemi kple nusiwo wotsɔnɛ wɔnɛ dzii? Ami—kpakple gas—le vevie na wo ale gbegbe, eye abe alesi Daniel Yergin gblɔe le efe agbalẽ si nye The Prize mee ene la, esia na wova zu “Haidrodzin Kple Karbɔn Dukɔwo.” Wò ya bu dzoxɔxɔnamɔ̃memi, grease bosomikaɖiwɔnu, aŋɔ, kple nusiwo wotsɔna tomemi me nuwo wɔna—yameʋuwo, lɔriwo, tɔdziʋuwo, nutreŋɔwo, aŋɔsisi, polyester-vɔwo, kamedefɔkpawo, fefenuwo, ama si wodea nui, aspirin, ami ʋeʋẽwo, atsyɔ̃ɖomiwo, agba siwo dzi woléa nya ɖo, kɔmpiutawo, televisionwo, kple telefonwo ŋu—kpɔ ko. Ame geɖe wɔa nuzazã 4,000 kple edzivɔ siwo woɖe tso tomemi me, siwo kpɔ ŋusẽ gã ɖe egbexexea dzi la dometɔ geɖe ŋudɔ gbesiagbe. Ke nusiwo tomemi gblẽna le nu gbagbe fomevi vovovowo kple wo nɔfewo ŋu tso esime wodze ekuku gɔme ya ɖe?
Fia si “Meɖua Fia Nublanuikpɔkpɔtɔe Ɣesiaɣi O”
Le fe 1940 fe nuwuwu esime aʋa di be yeadzɔ ɖe Romania kple Hungary dome la, Nazi dzizizidziɖula Adolf Hitler wɔ kaba abe wo domee wòdi be yeadzra ɖo ene. Ðetsɔtsɔ le eme na wo taea? Le nyatefe me la, ɖe Hitler di be yeakpɔ egbɔ be Romaniatɔwo fe amikufewo nagava zu Soviet Union dukɔa tɔ o. Ami ganye susu sẽŋu aɖe le nusiwo ta Iraq-dukɔa va dze Kuwait dzi le fe 1990 me dome, eye eya ke tae dukɔ bubuwo va kpe ɖe Kuwait-dukɔa ŋu ɖo. Nudzɔdzɔ siawo menye nya yeye kura o. Zi geɖe la, agbagbadzedze be woakpɔ ŋusẽ ɖe amikufewo dzie hea aʋawɔwɔ kple fukpekpe vɛ.
Menye ɖeko ami le vevie le egbegbe gbenɔnɔ me o ke boŋ enye nu vevi aɖe na dunyahelawo eye ame ʋɛ siwo nye ŋusẽtɔwo tsɔ ɖe le eme etɔxɛe. Abe alesi Mɔ̃memi Ðoɖedutadukɔwo fe Habɔbɔ (OPEC, le Eŋlisigbe me) gblɔ nyitsɔ laa enee la, ami menye nu tsɛ aɖe ko o, “ke boŋ enye dzɔdzɔmenu vevi aɖe le dunyahehe kple asrafo nyawo me.” Woxɔa tomemi dzadzra le dukɔwo dome fe mɔnukpɔkpɔ le dukɔ aɖewo si ɣeaɖewoɣi, tsɔ ɖoa asi wo dzi alo kpɔa ŋusẽ ɖe wo dzi le dunyahenyawo me. Tsɔ kpe ɖe eŋu la, ŋɔdzinuwɔlawo dzea amikufewo, amiɖafewo, kple amitsɔʋuwo dzi—si me tsonuwo gblẽa nu le anyigbaa ŋu vevie zi geɖe.
Woyɔ amikudɔ de dɔwɔna siwo me ya si woyɔna be carbon dioxide dona le hegblẽa nu le anyigbaa ŋu la dome, si ate ŋu ana yame fe nɔnɔmewo le xexeame godoo natrɔ. Le PEMEX (Mexico-Dukɔa fe Amiɖafe), si nye amiɖafe gãtɔwo kekeake siwo le xexeame dometɔ ɖeka, fe nyatakaka aɖe nu la, amiɖaɖa hea ɖifofo geɖe vɛ. Togbɔ be wotrɔ asi le petrol ŋu be ɖifonu siwo nɔa eme dzi ɖe kpɔtɔ fifia wu tsã—fe ade kloe le Kyoto Takpekpea, si me dukɔ 161 kpe ta le be woawɔ afɔɖeɖe atsɔ akpɔ xexeame fe dzoxɔxɔ fe ŋɔdzia gbɔe megbe—hã la, ame geɖe sena le wo ɖokui me be tɔtrɔ boo aɖeke meva o. Ke hã OPEC gblɔ be “amie he kesinɔnu kple nudzedziname siwo me” dukɔ geɖewo “le vivi sem le egbea la vɛ.” Gake alea wònɔna ɣesiaɣia?
Ame aɖewo atɔ asi nusiwo amidowo ɖeɖe kple pɔmpi siwo me wotsɔa wo tonae la ɖiɖi gblẽ la dzi. Ame aɖewo hã atɔ asi alesi dɔmakpɔwɔe le dzidzim ɖe edzi le Saudi Arabia, si nye dukɔ si me ami le wu dukɔ ɖesiaɖe la dzi. OPEC fe zimenɔla, Alí Rodríguez Araque gblɔ be: “Dukɔ deŋgɔwo fe dziɖuɖuwo le nusiwo wobia tso amikulawo, amiɖalawo, kple ezãlawo si la ŋudɔ wɔm bliboe.”
CorpWatch, si nye habɔbɔ si tsɔa nya ɖe adzɔhawo ŋu, le nyawo abe nutoa me ta kpɔkpɔ ene gome, la gblɔ be: “Ami kpɔtɔ nye Fia. Gake meɖua fia nublanuikpɔkpɔtɔe ɣesiaɣi o.”
Aleke nuwo ava yii le ami gome le etsɔme?


c: text/html

text:
Alesi Woɖi Kɔ na Nye Gbɔgbɔmetsikɔwuamee
Alesi Woɖi Kɔ na Nye Gbɔgbɔmetsikɔwuamee
ABE ALESI LUCIA MOUSSANETT GBLƆE ENE
VALLE D’AOSTA nye nuto aɖe si le towo dzi le Italy fe dzieheɣetoɖofe si te ɖe Switzerlandtɔwo fe Alp-to kple France-to xɔŋkɔ si nye Blanc ŋu. Afimae wodzim le, le fe 1941 me le du sue aɖe si woyɔna be Challant St. Anselme me.
Menye vi atɔ̃wo fe ŋgɔgbea; eye tsɛnye eneawo nye ŋutsuviwo. Dada nye dɔsesẽwɔla kple Katolikotɔ veviedola. Papa hã tso fome si kpɔa dzidzɔ ɖe mawusubɔsubɔ ŋu me. Nɔvianyɔnu eve nye nyɔnu saɖagaxɔmenɔlawo. Dzinyelawo tsɔ ŋutilãmenu geɖewo sa vɔe ɖe tanye, siwo dometɔ aɖe enye nana be wòanɔ bɔbɔe be made suku. Sukuwo menɔ míafe kɔfedua me o, eyata esi mexɔ fe 11 la, dzinyelawo ɖom ɖe sukufe si dzi kpɔm nyɔnu saɖagaxɔmenɔlawo nɔ la me.
Afimae mesrɔ̃ Latin kple Franse gbewo kpakple nu bubuwo le. Emegbe esi mexɔ fe 15 la, medze tame bubu vevie le alesi mawɔ asubɔ Mawu la ŋu. Mebu eŋu be nyɔnuwo fe saɖagaxɔ me nɔnɔ anye mɔ nyuitɔ si dzi mato asubɔe. Gake dzinyelawo melɔ̃ ɖe nukpɔsusu sia dzi o, esi Dada dzikpɔkpɔ ava zu nɔvinyeŋutsuwo fe agba ta. Dzinyelawo nɔ mɔ kpɔm be nye sukudede ana makpɔ dɔ nyui aɖe awɔ eye mava zu gakpekpeɖeŋunala na fomea.
Togbɔ be alesi dzinyelawo wɔ nui vem hã la, medi be tameɖoɖo nyui aɖe nanɔ nye agbe ŋu eye mesee le ɖokuinye me be ele be matsɔ Mawu aɖo nɔfe gbãtɔ le nye agbe me. Eyata le fe 1961 me la, meyi ɖe Roma Katolikotɔwo fe nyɔnuwo fe saɖagafea me.
Agbenɔnɔ le Saɖagafea Me
Le ɣleti gbãtɔawo me la, mesrɔ̃ sɔlemeha la fe kɔnuwo kple sewo eye mewɔ dɔ sesẽ aɖewo le nyɔnuwo fe saɖagafea me. Le August me le fe 1961 me la, medze nyɔnu saɖagaxɔmenɔlawo fe nuwo sɔsrɔ̃ hete wofe awuwo dodo gɔme. Metsɔ ŋkɔ yeye Ines hã na ɖokuinye, si nye nɔnye fe ŋkɔ. Esi woda asi ɖe edzi vɔ megbe la, wotem yɔyɔ be Nɔvinyɔnu Ines.
Togbɔ be afemedɔwo koŋue ame akpa gãtɔ siwo le saɖagafemenɔlawo fe nuwo srɔ̃m wɔna hã la, mede suku nyuie be mate ŋu afia nu le gɔmedzesuku. Le fe eve megbe, le fe 1963 fe August me la, meɖe adzɔgbe hezu nyɔnu saɖagaxɔmenɔla le San Giuseppe Nyɔnuwo fe ɖoɖoa nu, le Aosta, Italy. Emegbe nyɔnuwo fe saɖagafea da megbe nam be mayi nye sukudedea dzi heɖom ɖe Yunivɛsiti si le Maria Santissima Assunta le Rome.
Medze nufiafia le sekɛndrisuku aɖe me esi metrɔ yi Aosta le fe 1967 me esi megbɔ tso Rome, le nye sukunuwuwu megbe. Le fe 1976 me la, wotsɔm ɖo sukua dzikpɔlae. Togbɔ be meganɔ nu fiam ɣeaɖewoɣi hã la, wode dɔ asi nam be mawɔ dɔ le dɔwɔfe si kpɔa sukua dzi eye meva zu Valle d’Aosta nutoa me suku tatɔwo dometɔ ɖeka.
Nye didi vevie nye be makpe ɖe hiãtɔwo ŋu. Wofe nu wɔa nublanui nam. Eyata mewɔ ɖoɖo ɖe hadomekpekpewo ŋu, siwo dometɔ ɖekae nye kpekpeɖeŋunana dɔnɔ siwo tsi tefe ɖeka, siwo si fometɔwo mele o ŋu. Mewɔ ɖoɖo hã be mafia nu dzila siwo ʋu va dukɔa me la fe viwo. Tsɔ kpe ɖe eŋu la, media dɔwɔna kple afe na hiãtɔwo eye mewɔ ɖoɖo ɖe atikewɔnyawo ŋu na amesiwo ŋu ŋutete mele o. Medzena agbagba be manɔ agbe wòawɔ ɖeka kple sɔlemeha la fe gɔmeɖosewo
Ɣemaɣi la, mexɔ Katolikotɔwo fe nufiafiawo dzi se, siwo dometɔ aɖewoe nye Mawuɖekaetɔ̃, luʋɔ makumaku, kpakple Katolikotɔwo fe nukpɔsusu ku ɖe amegbetɔ fe etsɔme mavɔ ŋu. Le ɣemaɣi la, Katoliko-ha fe nufiafia da asi ɖe dzixɔse vovovowo dzi, si fia asidada ɖe subɔsubɔha bubuwo dzi kple nuwɔwɔ kple wo ɖekae.
Nusiwo Va Nɔ Fu Ðem Nam
Ke hã nuwɔna aɖewo siwo nɔ edzi yim le Katoliko-ha me ɖea fu nam. Le kpɔɖeŋu me, hafi woade mawutsi ta na ame kple hafi ame naxɔ ŋusẽdodo la, ele na dzilawo kple wo viwo be woasrɔ̃ nusi esia lɔ ɖe eme. Gake ame akpa gãtɔ mevaa nua srɔ̃fe o, eye bubuawo mewɔ afɔɖeɖe aɖeke be yewoasrɔ̃e o. Gawu la, amesiwo womexɔ hena mawutsideta kple ŋusẽdodo le nuto aɖe me o la yia nuto bubuwo me be woade mawutsi ta na wo ahaxɔ ŋusẽdodo le afima. Le gonye me la, esia nye gotagome kple alakpanu aɖe ko.
Ɣeaɖewoɣi la, mebiaa ɖokuinye kple nyɔnu saɖagaxɔmenɔla bubuwo se be, “Ðe mele be míaɖe gbefã Nyanyuia tsɔ wu mía ɖokui fofo ɖe dɔ bubu fomeviwo boŋ me oa?” Ŋuɖoɖo si wonam enye be: “Míeɖea gbefã to nyuiwɔwɔ na amewo me.”
Tsɔ kpe ɖe eŋu la, esesẽna nam be malɔ̃ ɖe edzi be nunɔla gbɔe wòle be mayi aɖaʋu nye nuvɔ̃wo me nɛ. Mebu eŋu be ele be mate ŋu afo nu na Mawu tso nya ɣaɣla mawo ŋu. Azɔ hã nukpɔsusu si nye gbedodoɖawo léle ɖe ta me ahagbugbɔ wo anɔ gbɔgblɔm la sesẽna nam be maxɔe ade eme. Egasesẽna nam hã be maxɔe ase be papa la mate ŋu awɔ vodada o. Le ɣeyiɣi aɖe megbe la, mebu eŋu be ɖeko wòle be malé nye ŋutɔ fe dzixɔse ku ɖe nusiawo ŋu me ɖe asi eye mayi nye subɔsubɔgbenɔnɔ dzi.
Dzodzro si Nɔ Menye Ðe Biblia Ŋuti Sidzedze Ŋu
Medea bubu Biblia ŋu vevie ɣesiaɣi eye didi vevie nɔ menye be manyae. Mexlẽa Biblia ɣesiaɣi si mawɔ nyametsotso aɖe alo see le ɖokuinye me be mehiã Mawu fe kpekpeɖeŋu. Togbɔ be míesrɔe kpɔ le nyɔnuwo fe saɖagafea me o hã la, mexlẽnɛ le ɖokuinye si. Nya si dze le Yesaya 43:10-12, afisi Yehowa Mawu gblɔ le be, “Miawoe nye nye ɖasefowo,” la wɔa dɔ ɖe dzinye ɣesiaɣi. Gake le ɣemaɣi la, nyemese nya mawo gɔme bliboe o.
Esi menɔ yunivɛsiti dem le Rome le fe 1960-awo fe domedome la, mesrɔ̃ mawuŋununya fe ene eye Vatikan nɔ dzinye kpɔm le go ma me. Gake wometsɔ Biblia kpe ɖe eŋu wònye nusrɔ̃gbalẽ o. Esi metrɔ yi Aosta la, menɔ sɔlemehawo fe takpekpe, siwo ŋu sɔlemeha vovovowo kple habɔbɔ siwo menye Katoliko-ha gɔ̃ hã o wɔ ɖoɖo ɖo la dem. Esia na megadi vevie be manya Biblia fe nufiafiawo. Tɔtɔ geɖe nɔ fufofo siwo gblɔ be yewoe le agbalẽ ɖeka ma ke fiam la dome!
Nu Geɖe Sɔsrɔ̃ tso Biblia Me
Le fe 1982 me la, Yehowa Ðasefo aɖe va afisi mewɔa hadomedɔ le eye wòdze agbagba be yeadze dzeɖoɖo aɖe gɔme tso Biblia me kplim. Togbɔ be vovo menɔ ŋunye koŋ o hã la, Biblia sɔsrɔ̃ fe susua do dzidzɔ nam. Eyata megblɔ nɛ be, “Taflatse va gbɔnye le suku, eye míaɖo dze ne mekpɔ vovoɣi vi aɖe.”
Togbɔ be nyɔnua te ŋu srãm kpɔ hã la, “vovoɣi vi” aɖeke menɔ nye ɖoɖowɔɖia me o. Emegbe nɔnye de dzesii be kansa dɔ le ye ŋu, eyata mlɔeba la mexɔ mɔkeke be mayi aɖakpe ɖe eŋu. Le efe ku megbe le April 1983 me la, megagbugbɔ trɔ yi dɔme, gake mebu ɖe Ðasefoa. Gake le ema megbe kpuie la, Ðasefo bubu aɖe si le efe fe 20-awo me va fo nu tso Biblia ŋu nam. Menɔ Biblia-gbalẽ si nye Nyaɖeɖefia xlẽm le ɖokuinye si. Eyata mebiae be, “Amekawoe nye ame 144,000 siwo woyɔ le Nyaɖeɖefia ta 14?”
Wofiam be ame nyuiwo katã ayi dzifo, eyata nyemekpɔ nusita susu le eme be woaɖe ame 144,000 ɖe vovo tso amewo dome be woawoe ayi dzifo o. Mebiana be, ‘Amekawoe nye ame 144,000 siawo? Nukae wowɔ?’ Biabia siawo nɔa nye susu me ɣesiaɣi. Ðasefoa yi edzi nɔ agbagba dzem be yeake ɖe ŋunye, gake menɔ mɔzɔzɔ dzi ɣesiaɣi si na be mete ŋu ke ɖe ŋunye gbeɖe o.
Mlɔeba la, Ðasefoa tsɔ nye adrɛs na Marco, amesi nye hamemegã le wofe hamea me. Mlɔeba, eke ɖe ŋunye le February 1985 me. Aɖabafofo ʋɛ aɖewo koe míetsɔ fo nui, esi vovo menɔ ŋunye o ta, gake míewɔ ɖoɖo be míado go emegbe. Emegbe eya kple srɔ̃a Lina srãm kpɔ edziedzi eye wokpe ɖe ŋunye mese Biblia gɔme. Le ɣeyiɣi kpui aɖe megbe la, meva kpɔe be Katolikotɔwo fe nufiafia veviwo abe Mawuɖekaetɔ̃, luʋɔ makumaku, kple dzomavɔ menye nusi wotu ɖe Biblia dzi o.
Hadede Kple Ðasefowo
Esi mede Yehowa Ðasefowo fe kpekpe le Fiaɖufe Akpata me la, edze fã be nuwo to vovo sasasã tso Katoliko-ha la tɔ gbɔ. Amesiame dzi ha, ke menye hadziha ɖeka aɖe ko o. Emegbe wokpɔ gome le kpekpea ŋutɔ hã me. Megakpɔe hã be habɔbɔa katã nye “nɔviŋutsuwo” kple “nɔvinyɔnuwo.” Wo katã wotsɔ ɖe le eme na wo nɔewo vavã. Nusiawo wɔ dɔ ɖe dzinye.
Le ɣemaɣi la, medoa nye nyɔnu saɖagaxɔmenɔlawo fe awu tsɔ dea kpekpewoe. Ewɔ dɔ ɖe ame aɖewo dzi vevie esi wokpɔ nyɔnu saɖagaxɔmenɔla le Fiaɖufe Akpata me. Mekpɔ dzidzɔ hese vivi le fome gã aɖe si me tɔwo ɖea lɔlɔ̃ fiana la dome nɔnɔ me. Azɔ hã esi meyi edzi nɔ nu srɔ̃m la, meva nɔ ekpɔm be gɔmeɖose siwo dzi metu nye agbe ɖo la dometɔ geɖe mewɔ ɖeka kple Mawu fe Nya la o. Le kpɔɖeŋu me, Biblia megblɔ nya aɖeke be Mawu subɔlawo nado awu tɔxɛ aɖeke o. Sɔlemeha la fe nunɔlawo fe ɖofeawo kple awu tɔxɛwo dodo to vovo sã na nusi Biblia fia ku ɖe hamemegã ɖokuibɔbɔla siwo xɔa ŋgɔ le hamea me la tɔ.
Ðeko mese le ɖokuinye me abe ɖe metsi tre ɖe ke me, eye gɔmeɖokpe sesẽ aɖeke mele tenye o ene. Edze abe wokplɔm trae hena fe 24. Ke hã Biblia me nyatefea dze nam nyuie. Vɔvɔ̃ lém esi meva bu eŋu be le nye fe 44 xɔxɔ vɔ megbe la, ele nam be madze agbe yeye gɔme kura. Gake aleke mawɔ ayi edzi anɔ viviti me zɔm esi meva kpɔ nusi tututu Biblia fiana la?
Nyametsotso Vevi aɖe Wɔwɔ
Menyae be dzodzo le nyɔnuwo fe saɖagafea me ana ga aɖeke maganɔ asinye o. Gake meɖo ŋku Dawid fe nya siawo siwo ku ɖe ame dzɔdzɔe ŋu dzi be ‘womagblẽe ɖi o eye viawo maɖo abologbe o.’ (Psalmo 37:25) Menyae be ŋutilã me dedienɔnɔ aɖe ya teti maganɔ asinye o, gake meɖo ŋu ɖe Mawu ŋu eye mebia ɖokuinye be, ‘Nuka tututue mavɔ̃?’
Nye fomea me tɔwo susu be menɔ tsu kum. Togbɔ be esia nɔ fu ɖem nam hã la, meɖo ŋku Yesu fe nyawo dzi be: ‘Amesiwo lɔ̃a fofo alo dada wum la, medzem o.’ (Mateo 10:37) Le ɣeyiɣi ma ke me la, dɔmenyonu suesue siwo Ðasefowo wɔna nam ɖeɖe do ŋusẽm ale gbegbe. Ne medo nye nyɔnu saɖagaxɔmenɔla fe awu hele zɔzɔm le ablɔdzi la, wova doa gom be woado gbe nam. Esia tem ɖe nɔviwo fe habɔbɔa ŋu wu eye wòfia be menye wofe fomea fe akpa aɖe.
Mlɔeba la, meyi ɖe nyɔnuwo fe saɖagaxɔmenɔlawo fe Tatɔa gbɔ ɖaɖe nusita metso nya me be madzo le saɖagafea me nɛ. Togbɔ be medi be mafiae le Biblia me nusita mewɔ nyametsotsoa hã la, meɖo to o, eye wògblɔ be: “Ne medi be mase nane gɔme le Biblia me la, mate ŋu ayɔ Biblia ŋuti nunyala bibi aɖe!”
Nyametsotso si mewɔ ʋuʋu Katoliko-ha la. Wotso nunye be menɔ agbe gbegblẽ eye be mele tsu kum. Ke hã amesiwo nyam nyae be nutsotsoa mele eme o. Amesiwo mewɔ dɔ kplii va yi wɔ nu le mɔ vovovo nu. Wo dometɔ aɖewo kpɔe be menɔ nu wɔm dzinɔamefotɔe. Eɖu dzi na ame bubuwo, eye wosusui be mebu mɔ. Wo dometɔ aɖewo se veve ɖe nunye gɔ̃ hã.
Medo le Katoliko-ha la me le July 4, 1985 dzi. Esi Ðasefowo nya alesi wotua nu kple amesiwo ɖe afɔ ma tɔgbe ta la, wovɔ̃ ɖe nunye eye woɣlam hena ɣleti ɖeka. Wotsɔam ɖe ʋu me yia kpekpewo emegbe hegakplɔam yia afisi menɔ. Meɣla ɖokuinye vaseɖe esime nɔnɔmewo ka ɖe eme. Emegbe le August 1, 1985 dzi la, medze subɔsubɔdɔ wɔwɔ kple Yehowa Ðasefowo gɔme.
Emegbe esi mede Yehowa Ðasefowo fe Nutome Gã Takpekpe aɖe le August ma fe nuwuwu la, nyaa va ɖo nyadzɔdzɔgblɔlawo gbɔ be medo le sɔlemeha la me eye wota ŋutinyaa. Esi meva xɔ nyɔnyrɔ mlɔeba le December 14, 1985 dzi la, afima television dɔwɔfe kple nyadzɔdzɔgbalẽ ŋlɔlawo bu nuwɔnaa la be egbɔ eme akpa eye wogata nyadzɔdzɔa ake hekpɔ egbɔ be amesiame nase nusi mewɔ.
Esi medzo le saɖagafea me la, ŋutilãmenu aɖeke kura meganɔ asinye o. Dɔ, afe, kple dzudzɔxɔxɔledɔme fe ga aɖeke meli nam o. Eyata anɔ abe fe ɖeka ene la, menɔ dɔnɔ aɖe si tu la dzi kpɔm. Le July 1986 me la, meva zu mɔɖela, si nye alesi woyɔa Yehowa Ðasefowo fe ɣeyiɣiawo katã fe subɔlawoe. Meʋu yi nuto aɖe si me woɖo hame sue yeye aɖe ɖo la me. Esi menɔ afima la, mewɔ ɖoɖo ɖe gbe vovovo kple nu bubuwo fiafia ŋu le ɖokuinye si, si na mete ŋu wɔ aɖaŋu si mesrɔ̃ le suku la ŋudɔ. Esia na ɖoɖowɔɖi si me nuwo da sɔ le la nɔ asinye.
Subɔsubɔ le Dutanyigba Dzi
Fifia si menya Biblia me nyatefea la, medi be magblɔe na ame bubu geɖewo alesi wòanya wɔ. Esi mete ŋu dona Fransegbe ta la, mebu eŋu be mava subɔ le Afrika-dukɔ siwo me wodoa Fransegbe le. Gake le fe 1992 me la, woɖe mɔ ɖe Yehowa Ðasefowo fe dɔa ŋu le Albania si te ɖe mía ŋu. Le fe ma fe nuwuwu la, woɖo mɔɖelawo fe fufofo aɖe ɖe afima tso Italy. Wo dometɔ aɖewoe nye Mario kple Cristina Fazio, siwo tso hame si me menɔ la me. Wokpem be mava srã yewo kpɔ eye be made ŋugble le subɔsubɔ le Albania ŋu. Eyata le eŋu bubu vevie kple gbedodoɖa vɔ megbe la, nye amesi xɔ fe 52 la megaʋu le nɔnɔme si me dedienɔnɔ le vie la me heyi ɖe nuto si me nuwo trɔ bubui kura la me.
March 1993 mee. Esi meva ɖo teti la mekpɔe be togbɔ be medidi boo tso mía dedukɔ gbɔ o hã la, menɔ nuto bubu aɖe kura me. Amewo zɔna yia afisiafi si woyina eye wodoa Albaniagbe, si nye gbegbɔgblɔ si nyemese kura o. Tɔtrɔ ɖedzesiwo le edzi yim le dukɔa me, esime wole dunyahedziɖuɖu vovovowo trɔm ta. Ke hã Biblia me nyatefea fe tsikɔ nɔ amewo wum, eye wolɔ̃na be yewoaxlẽ nu ahasrɔ̃ nu. Biblia-nusrɔ̃viwo wɔ gbɔgbɔmeŋgɔyiyi kabakaba, eye esia do dzidzɔ nam, si na mete ŋu trɔ ɖe nuto yeyea ŋu.
Esi meva ɖo Tiranë, si nye fiadua me le fe 1993 me la, hame ɖeka pɛ koe nɔ Albania kple Ðasefo siwo sɔ gbɔ vie wu 100 ko ye nɔ dukɔa me. Le ɣleti ma me la, ame 585 ye de ŋkeke ɖeka tɔxɛ fe takpekpe si wowɔ le Tiranë eye ame 42 ye xɔ nyɔnyrɔ. Togbɔ be nyemese naneke gɔme o hã la, eʋãm esi mese Ðasefowo nɔ ha dzim eye amesiame nɔ anyi le ɖoɖoezizi gã aɖe me. Míeɖu Yesu Kristo fe ku fe Ŋkuɖodzizã la le April me eye ame 1,318 ye de! Tso ema dzi la, Kristotɔwo fe dɔwɔnawo kpɔ dzidze ŋutɔ le Albania.
Metɔna ɖe dzifoxɔ dzisasrã enelia si me menɔ fe akpata me hekpɔa Tiranë dua eye mebiana be, ‘Ɣekaɣi gɔ̃ míegbɔna amesiawo katã gbɔ ɖo ge?’ Yehowa Mawu kpɔ esia gbɔ. Fifia la, Yehowa Ðasefowo fe hame 23 ye le Tiranë. Le dukɔa katã me la, hame 68 kple fufofo siwo ade 22 kple Ðasefo 2,846 ye li. Dzidziɖedzi siawo katã va eme le fe ʋɛ mawo ko me! Eye ame 12,795 ye de Ŋkuɖodzia le fe 2002 me!
Le nye Albania nɔnɔ fe ewo si va yi me la, enye dzidzɔ nam be mekpe ɖe ame 40 ya teti ŋu be woɖo nyɔnyrɔxɔxɔ gbɔ. Wo dometɔ geɖewo nye mɔɖelawo eye bubuwo le ɣeyiɣiawo katã fe subɔsubɔdɔa fe akpa bubuwo wɔm. Le feawo me la, woɖo mɔɖelawo fe fufofo ade siwo tso Italy ɖa be woava na kpekpeɖeŋu le Albania. Wowɔ ɣleti etɔ̃ fe gbesɔsrɔ̃ ŋuti ɖoɖo na fufofo ɖesiaɖe, eye wokpem be mava fia nu fufofo ene mamlɛawo.
Esi xɔlɔ̃wo se nyametsotso si mewɔ be mado le sɔlemeha la me zi gbãtɔ la, alesi wowɔ nui la wɔ nuku ale gbegbe. Gake le fe aɖewo megbe la, wofe nɔnɔmea nu va fa esi wova kpɔe be meɖe dzi ɖi hele ŋutifafa me. Dzidzɔtɔe la, nye fomea me tɔwo katã tsɔ kpe ɖe tasinye si xɔ fe 93 si hã nye nyɔnu saɖagaxɔmenɔla ŋu va zu kpekpeɖeŋutsofe gã aɖe nam.
Tso esime meva nya Yehowa la, eléa be nam le nɔnɔme vovovowo me! Efia mɔm yi ɖe efe habɔbɔa gbɔ. Ne metrɔ kpɔ megbe la, meɖoa ŋku didi si nɔ menye be makpe ɖe ame dahewo, wɔnamanɔŋutɔwo, kple hiãtɔwo kpakple be mafo ɖokuinye ɖe Mawu fe subɔsubɔdɔ me bliboe la dzi. Esia tae medaa akpe na Yehowa, elabena ekpɔ egbɔ be woɖi kɔ na nye gbɔgbɔmetsikɔwuamea.
[Nɔnɔmetata si le axa 31]
Albania-fome aɖe si mesrɔ̃ Biblia kplii. Ame 11 xɔ nyɔnyrɔ
[Nɔnɔmetata si le axa 31]
Nyɔnu siawo siwo mesrɔ̃ Biblia kplii le Albania la dometɔ geɖe le ɣeyiɣiawo katã fe subɔsubɔdɔa wɔm

robotstxt: allowed

filter: keep


text:
Dzidodo Le Tetekpɔwo Me Hea Kafukafu Vɛ Na Yehowa
Dzidodo Le Tetekpɔwo Me Hea Kafukafu Vɛ Na Yehowa
“Ne miekpe fu le nu nyui wɔwɔ ŋuti, eye miedo dzi kpee la, eya enye amenuveve le Mawu ŋku me.”—PETRO I, 2:20.
1. Esi Kristotɔ vavãwo di vevie be yewoanɔ agbe ɖe yewofe adzɔgbeɖeɖe nu ta la, biabia ka mee wòle be míadzro?
KRISTOTƆWO ɖe adzɔgbe na Yehowa eye wodina be yewoawɔ efe lɔlɔ̃nu. Be woanɔ agbe ɖe wofe adzɔgbeɖeɖe nu la, wodzea agbagba ɖesiaɖe si woate ŋui be woato wofe Kpɔɖeŋuɖola, Yesu Kristo, fe afɔtofewo ahaɖi ɖase le nyatefea ŋu. (Mateo 16:24; Yohanes 18:37; Petro I, 2:21) Ke hã Yesu kple nutefewɔla bubuwo tsɔ wofe agbe ɖo anyi eye woku xɔsetaku ɖe wofe xɔse ta. Ðe esia fia be Kristotɔwo katã ate ŋu akpɔ mɔ be yewoaku ɖe yewofe xɔse taa?
2. Aleke Kristotɔwo bua tetekpɔwo kple fukpekpewoe?
2 Abe Kristotɔwo ene la, woxlɔ̃a nu mí be míalé nutefewɔwɔ me ɖe asi vaseɖe ku me, menye be míaku ɖe xɔse ta kokoko o. (Timoteo II, 4:7; Nyaɖeɖefia 2:10) Esia fia be esime míele klalo be míakpe fu—ahaku ne ehiã—ɖe míafe xɔse ta hã la, medoa dzidzɔ na mí be wòadzɔ ɖe mía dzi nenema o. Fukpekpe medzɔa dzi na mí o eye vevesese alo vlodoame mevivia mía nu o. Gake esi wòle be míakpɔ mɔ na tetekpɔwo kple yometiti ta la, ele be míadzro alesi míawɔ nui ne esiawo dzɔ ɖe mía dzi me nyuie.
Nutefewɔwɔ le Dodokpɔ Me
3. Tenɔnɔ ɖe yometiti nu fe Biblia me kpɔɖeŋu kawoe nàte ŋu agblɔ? (Kpɔ aɖaka si nye “Alesi Wonɔ Te Ðe Yometiti Nui,” le axa si kplɔe ɖo.)
3 Míakpɔ nuŋlɔɖi gbogbo aɖewo le Biblia me siwo fo nu tso alesi Mawu subɔla siwo nɔ anyi le blema wɔ nui esime wodo go nɔnɔme siwo do ŋɔdzi na wofe agbe. Mɔ vovovo siwo nu wowɔ nu le naa mɔfiafia Kristotɔwo egbea ne eva dzɔ be woge ɖe nɔnɔme ma fomevi me. De ŋugble le nuŋlɔɖi si le aɖaka si nye “Alesi Wonɔ Te Ðe Yometiti Nui” me ŋu, eye nàkpɔ be nukae yeate ŋu asrɔ̃ tso eme hã.
4. Nukae míate ŋu agblɔ le mɔ si nu Yesu kple subɔla wɔnutefe bubuwo wɔ nu le le wofe tetekpɔ me toto me ŋu?
4 Togbɔ be Yesu kple Mawu subɔla wɔnutefe bubuwo wɔ nu le yometiti me le mɔ vovovowo nu le alesi nɔnɔmea bia nu hã la, eme kɔ fã be womede wofe agbe afɔku me yakatsyɔ o. Ne woɖo afɔku fe nɔnɔmewo me la, dzi nɔa wo fo, ke hã wonɔa ŋudzɔ. (Mateo 10:16, 23) Wofe taɖodzinue nye be yewoado gbefãɖeɖedɔa ɖe ŋgɔ ahalé nutefewɔwɔ me ɖe asi na Yehowa. Alesi wowɔ nui le nɔnɔme vovovowo me nye kpɔɖeŋu na Kristotɔ siwo dze ŋgɔ tetekpɔwo kple yometiti egbea.
5. Yometiti kae do mo ɖa le Malawi le fe 1960-awo me, eye aleke Ðasefoawo wɔ nui?
5 Le egbeŋkekeawo me la, Yehowa fe amewo toa nɔnɔme sesẽwo kple hiahiãwo me zi geɖe le aʋawɔwɔ, mɔxeɖenuwo, alo le yometiti ŋutɔŋutɔ ta. Le kpɔɖeŋu me, woti Yehowa Ðasefo siwo le Malawi yome vevie le 1960-awo me. Wogblẽ wofe Fiaɖufe Akpatawo, afewo, nuɖuɖuwo, kple dɔwɔɖuiwo—nusiwo katã kloe le wo si la—dome. Wofo wo hewɔ funyafunya bubuwo wo. Aleke nɔviawo wɔ nui? Ele na wo dometɔ akpe geɖewo be woasi le wofe kɔfewo me. Wo dometɔ geɖe yi ɖabe ɖe gbe me, esime bubuwo si yi Mozambique si te ɖe wo ŋu ɣeyiɣi kpui aɖe. Togbɔ be nutefewɔla geɖe bu wofe agbe hã la, bubuawo gbe be yewomasi le afɔku tefea o, sinye nuwɔna ɖedzesi si me nunya le le nɔnɔme ma me. Nɔviawo dze kpɔɖeŋu si Yesu kple Paulo ɖo yome to esia wɔwɔ dzi.
6. Nukae Ðasefo siwo le Malawi megblẽ ɖi le yometiti sesẽ gɔ̃ hã me o?
6 Togbɔ be ele na Malawi nɔviawo be woasi adzo alo ava be hã la, wodi teokrasi mɔfiafia hewɔ ɖe edzi eye wowɔ wofe Kristotɔwo fe dɔwo le adza me alesi woate ŋui. Nukae va do tso eme? Wodzi ɖe dzi va ɖo Fiaɖufegbefãɖela 18,519 do ŋgɔ na mɔxeɖenua le fe 1967 me teti. Togbɔ be yometitia ganɔ anyi eye nɔvi geɖewo si yi Mozambique hã la, kaka fe 1972 naɖo la, woka nya ta be gbefãɖelawo fe agbɔsɔsɔ yeye ɖo 23,398. Wozãa gafofo si wu 16 le mama dedie nu ɣleti sia ɣleti le subɔsubɔdɔa me. Ðikeke manɔmee la, wofe nuwɔna he kafukafu vɛ na Yehowa, eye Yehowa fe yayra nɔ nɔvi nutefewɔla mawo dzi le ɣeyiɣi sesẽtɔ kekeake me. *
7, 8. Susu ka tae ame aɖewo tsoa nya me be yewomaʋu o, togbɔ be yometiti le fu ɖem na wo hã?
7 Le go bubu me la, nɔvi aɖewo atso nya me be yewomaʋu le dukɔ siwo me tsitretsiɖeŋu le fu ɖem le me o, togbɔ be woate ŋu aʋu hã. Ʋuʋu yi tefe bubu akpɔ kuxi aɖewo gbɔ, gake ate ŋu ahe kuxi bubuwo vɛ. Le kpɔɖeŋu me, ɖe woate ŋu ayi dzi anɔ ha dem kple Kristotɔwo fe nɔviwo fe habɔbɔa eye womaɖe ɖe aga le gbɔgbɔ me oa? Ðe woate ŋu ayi edzi alé gbɔgbɔmenu siwo wowɔna gbesiagbe me ɖe asi esime wole agbagba dzem be yewoakpɔ nɔfe yeye, ɖewohĩ le dukɔ si me nuwo bɔ ɖo le wu alo esi me woate ŋu akpɔ ŋutilãmenu geɖe le wu mea?—Timoteo I, 6:9.
8 Ame bubuwo tsoa nya me be yewomaʋu o le esi wotsɔ ɖe le wo nɔviwo fe gbɔgbɔmededienɔnɔ me ta. Wotiana be yewoanɔ anyi akpe akɔ kple nɔnɔmea ale be yewoate ŋu ayi gbefãɖeɖe dzi le wo de nutoa me ahanye dzidefotsofe na hati subɔla bubuwo. (Filipitɔwo 1:14) Wo dometɔ aɖewo to nyametsotso sia wɔwɔ me na kpekpeɖeŋu be woɖu dzi le se nyawo me le dua me. *
9. Nu vevi kawo ŋue wole be ame nabu ne ele ŋugble dem le anyinɔnɔ kple ʋuʋu le yometiti ta ŋu?
9 Be woanɔ anyi loo alo aʋu la—nye ame ŋutɔ fe nyametsotso. Ele eme hã be ne wodo gbe ɖa bia Yehowa fe mɔfiafia megbe ko hafi woawɔ nyametsotso sia. Gake afɔ ka kee míeɖaɖe o, ele be apostolo Paulo fe nya siawo nanɔ susu me na mí be: “Mía dometɔ ɖesiaɖe abu akɔnta le ye ŋutɔ ɖokui ŋuti na Mawu.” (Romatɔwo 14:12) Abe alesi míekpɔe va yi ene la, nusi Yehowa di enye be esubɔlawo dometɔ ɖesiaɖe nalé nutefewɔwɔ me ɖe asi le nɔnɔme ɖesiaɖe me. Esubɔla aɖewo le tetekpɔwo kple yometitiwo me tom egbea; ɖewohĩ bubuwo ato me emegbe. Woado mí katã akpɔ le mɔ aɖe nu, eye mele be ame aɖeke nakpɔ mɔ be woaɖe ye le eme o. (Yohanes 15:19, 20) Abe Yehowa subɔla siwo ɖe adzɔgbe nɛ ene la, míate ŋu afo asa na xexeame katã fe nya si ku ɖe Yehowa fe ŋkɔ ŋutikɔkɔ kple efe dziɖulanyenye taʋiʋli ŋu la o.—Xezekiel 38:23; Mateo 6:9, 10.
“Migaɖo Vɔ̃ Vɔ̃ Tefe na Ame Aɖeke O”
10. Kpɔɖeŋu vevi kae Yesu kple efe apostolowo ɖo na mí le nuwɔwɔ ɖe nyafoɖeamenuwo kple tsitretsiɖeŋuwo ŋu me?
10 Gɔmeɖose vevi bubu si míate ŋu asrɔ̃ tso alesi Yesu kple apostoloawo wɔ nui le nyafoɖeamenu te enye be míagaɖo etefe na amesiwo tia mía yome o. Míakpɔe le Biblia fe akpa aɖeke be Yesu alo eyomedzelawo fo wo ɖokui nu fu ɖe tsitretsiɖeŋu habɔbɔ aɖe tɔgbe me alo trɔ ɖe ʋunyaʋunyawɔwɔ ŋu be woawɔ avu kple wo yometilawo o. Ke boŋ abe alesi apostolo Paulo xlɔ̃ nu Kristotɔwo ene la, “migaɖo vɔ̃ vɔ̃ tefe na ame aɖeke o.” “Migabia hlɔ̃ na mia ɖokui o, nye lɔlɔ̃tɔwo, ke miɖe mɔ na dziku la boŋ, elabena woŋlɔ ɖi bena: ‘Tɔnyee nye hlɔ̃biabia, nye la maɖo etefe, Afetɔ la gblɔe.’” Gawu la, “megana nu vɔ̃ɖi la naɖu dziwò o, ke tsɔ nu nyui la ɖu nu vɔ̃ɖi la dzi boŋ.”—Romatɔwo 12:17-21; Psalmo 37:1-4; Lododowo 20:22.
11. Nya kae ŋutinyaŋlɔla aɖe gblɔ ku ɖe Kristotɔwo fe nɔnɔme ɖe Dziɖuɖua ŋu ŋuti?
11 Kristotɔ gbãtɔawo wɔ ɖe nuxlɔ̃ame ma dzi. Ŋutinyaŋlɔla Cecil J. Cadoux fo nu tso Kristotɔwo fe nɔnɔme si woɖe fia Dziɖuɖua le fe 30-70 M.Ŋ. fe ɣeyiɣi me ŋu le efe agbalẽ si nye The Early Church and the World me. Eŋlɔ be: “Kpeɖodzi aɖeke mele mía si tẽ be Kristotɔ siwo nɔ anyi le ɣeyiɣi sia me te kpɔ be yewoatsɔ ʋunyaʋunya atsi tre ɖe yometiti ŋu o. Ne wowɔe ʋuu koe nye be woaka mo na wofe dziɖulawo vevie alo woasi le wo nu be wofe asi maka wo o. Gake alesi Kristotɔawo wɔa nu le yometiti me ɣesiaɣi megbɔa eme ya o gake wotɔa afɔ to sesĩe gbea toɖoɖo dziɖuɖua fe se zi alesi wokpɔ be anye tomaɖomaɖo Kristo.”
12. Nukatae wònyo be woado dzi le fukpekpe me tsɔ wu be woawɔ wɔɖenui?
12 Ðe nusi dze abe ɖokuibɔbɔ fe nɔnɔme ene la sɔa? Ðe amesiwo awɔ nu alea mana wòanɔ bɔbɔe na amesiwo di be yewoatsrɔ̃ wo ɖa la fe asi nasu wo dzi bɔbɔe oa? Ðe manye nuwɔwɔ le nunya me be woaʋli ame ɖokui ta oa? Alea wòadze le amegbetɔwo fe nukpɔsusu nu. Gake esi míenye Yehowa subɔlawo ta la, kakaɖedzi le mía si be toɖoɖo Yehowa fe mɔfiafia le nuwo katã mee nye mɔ nyuitɔ. Míena Petro fe nya nɔa susu me na mí be: “Ne miekpe fu le nu nyui wɔwɔ ŋuti, eye miedo dzi kpee la, eya enye amenuveve le Mawu ŋku me.” (Petro I, 2:20) Míeka ɖe edzi be Yehowa nya nu tso nɔnɔmea ŋu nyuie eye mana nuwo nanɔ nenema tegbee o. Alekee míawɔ aka ɖe edzi? Yehowa gblɔ na efe ame siwo nɔ aboyome le Babilon be: “Amesi ka asi mia ŋu la, eka asi [nye, NW] ŋkuvi ŋu.” (Zaxarya 2:12) Vaseɖe afikae ame aɖe aɖe mɔ be woanɔ asi kam yefe ŋkuvi ŋu ase ɖo? Yehowa aɖe wo le ɣeyiɣi nyuitɔ dzi. Ðikeke aɖeke mele esia ŋu o.—Tesalonikatɔwo II, 1:5-8.
13. Nukatae Yesu bɔbɔ eɖokui heɖe mɔ wolée?
13 Le go sia me la, míate ŋu asrɔ̃ Yesu míafe kpɔɖeŋuɖola la. Menye esi mate ŋu aʋli eɖokui ta o tae wòɖe asi le eɖokui ŋu na efe futɔwo wolé le Getsemane-bɔa me ɖo o. Le nyatefe me la, egblɔ na efe nusrɔ̃lawo be: “[Miesusu] bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã? Ke aleke awɔ ne woawu ŋɔŋlɔawo nu mahã? Elabena ele be, woava me nenema tsã!” (Mateo 26:53, 54) Yehowa fe lɔlɔ̃nu wɔwɔe nye nu vevitɔ na Yesu nenye be esia abia be wòakpe fu hã. Eka ɖe nya siwo le Dawid fe nyagblɔɖihawo me dzi be: “Màgblẽ nye luʋɔ ɖe tsiẽfe si me o, eye màlɔ̃ be, wò mawumeme la nakpɔ yɔdo o.” (Psalmo 16:10) Ƒe aɖewo megbe la apostolo Paulo gblɔ le Yesu ŋu be: “Amesi do dzi kpe [fuwɔameti, NW] fe fu, eye mebu ŋukpe o le dzidzɔ, si woɖo ɖi nɛ la ta, eye wòbɔbɔ nɔ anyi le Mawu fe fiazikpui fe nuɖusi me.”—Hebritɔwo 12:2.
Dzidzɔ si Le Yehowa fe Ŋkɔ Ŋutikɔkɔ Me
14. Nukae nye dzidzɔ si lé Yesu ɖe te le efe tetekpɔwo katã me?
14 Dzidzɔ kae lé Yesu ɖe te le dodokpɔ sesẽtɔ kekeake si woate ŋu asusu me? Le Yehowa subɔlawo katã dome la, ɖikeke aɖeke mele eme o be Yesu, Mawu fe Vi malɔ̃nugbɔa, nye amesi koŋ Satana tɔ ŋkui. Eyata Yesu fe nutefewɔwɔ le dodokpɔ me la anye ŋuɖoɖo vevitɔ na Satana fe alɔmeɖeɖe le Yehowa ŋu. (Lododowo 27:11) Ðe nàte ŋu asusu dzidzɔ si Yesu anya kpɔ esime wofɔe ɖe tsitrea? Aleke dzi anya dzɔe enye si esi wòkpɔ be yewɔ dɔ si wobia tso ye si abe ame deblibo ene le Yehowa fe dziɖulanyenye taʋiʋli kple Efe ŋkɔ ŋutikɔkɔ me! Gakpe ɖe eŋu la, ɖikeke mele eme o be ‘anyinɔnɔ ɖe Mawu fe fiazikpui fe nuɖusi me’ nye bubu wɔnuku aɖe eye wònye dzidzɔ gãtɔ kekeake na Yesu.—Psalmo 110:1, 2; Timoteo I, 6:15, 16.
15, 16. Yometiti vɔ̃ɖi ka mee Ðasefo siwo nɔ Sachsenhausen to, eye nukae do ŋusẽ wo be wote ŋu do dzi?
15 Nenema ke wònyea dzidzɔ na Kristotɔwo be woakpɔ gome le Yehowa fe ŋkɔ ŋutikɔkɔ me to dzidodo le yometiti me abe alesi Yesu gblẽ kpɔɖeŋu ɖi na woe ene. Efe kpɔɖeŋu nyui ɖekae nye alesi Ðasefowo kpe fu le Sachsenhausen fuwɔamesaɖa vɔ̃ɖia me heto kuzɔli teɖeɖiameŋu me le Xexemeʋa II fe nuwuwu me. Le azɔli ma zɔzɔ me la, gamenɔla akpe geɖe ku to vuvɔwɔame, dɔléle, alo dɔwuame alo to alesi SS-srafowo wu wo ŋutasesẽtɔe le mɔa dzi ko me. Ðasefoawo siwo katã nye ame 230 tsi agbe to alesi wolé ɖe wo nɔewo ŋu kplikplikpli hede wofe agbe afɔku me kpe ɖe wo nɔewo ŋu me.
16 Nukae kpe ɖe Ðasefo siawo ŋu be wote ŋu do dzi le yometiti vɔ̃ɖi sia me? Esi wonya ɖo dedie ko la, woɖe wofe dzidzɔ kple akpedada na Yehowa fia le agbalẽ si fe tanya nye: “Yehowa ɖasefo 230 siwo tso dukɔ ade me siwo fo fu ɖe ave si le Schwerin gbɔ le Mecklenburg fe tameɖoɖo kplikpaa la” me. Wogblɔ le agbalẽa me be: “Mía dodokpɔɣi didi sesẽ la nu va yi eye dzudzɔ meʋẽ le amesiwo ta wokpɔ abe amesiwo woɖe tso dzokpo aɖe me ene gɔ̃ hã ŋu o. (Kpɔ Daniel 3:27.) Ðe etefe la, ŋusẽ si tso Yehowa gbɔ yɔ wo me fũ eye wole klalo na gbeɖeɖe yeye xɔxɔ tso Fia la gbɔ na Teokrasidɔ bubuwo wɔwɔ.” *
17. Dodokpɔ kawo me tom Mawu fe amewo le fifia?
17 Abe ame 230 wɔnutefe mawo ene la, woate ŋu ado míawo hã míafe xɔse akpɔ togbɔ be míekpɔ “tsitre sesĩe yiɖase ɖe ʋu me haɖe o.” (Hebritɔwo 12:4) Gake dodokpɔ te ŋu toa mɔ vovovowo nu. Ate ŋu anye sukuxɔmehati fe fewuɖuɖu le ame ŋu, alo ate ŋu anye hatiwo fe nyafoɖeamenu be woanɔ agbegbegblẽ kple awɔ nu gbegblẽ bubuwo. Gakpe ɖe eŋu la, tame si míeɖo be míatsri ʋu, be míaɖe srɔ̃ le Afetɔ la ko me, alo be míanyi viwo le afe si me ma le subɔsubɔ gome me ate ŋu ahe xaxa kple dodokpɔ gã aɖe vɛ na mí.—Dɔwɔwɔwo 15:29; Korintotɔwo I, 7:39; Efesotɔwo 6:4; Petro I, 3:1, 2.
18. Kakaɖedzi kae le mía si be míate ŋu ado dzi le yometiti vloetɔwo kekeake me?
18 Ke hã xɔse fe dodokpɔ ka kee ɖava mía dzi o, míenya be Yehowa kple efe Fiaɖufea si míetsɔ ɖo nɔfe gbãtɔ tae, eye míebunɛ mɔnukpɔkpɔ kple dzidzɔ gã aɖe be míawɔe alea. Petro fe kakaɖedzinamenyawo dea dzi fo na mí be: “Ne wodzu mi le Kristo fe ŋkɔ ta la, woayra mi; elabena ŋutikɔkɔe kple Mawu fe gbɔgbɔ la va dzudzɔ ɖe mia dzi.” (Petro I, 4:14) To Yehowa fe gbɔgbɔ fe ŋusẽ me la míekpɔa ŋusẽdodo hete ŋu doa dzi le yometiti sesẽtɔ kekeake gɔ̃ hã me hena efe ŋutikɔkɔe kple kafukafu.—Korintotɔwo II, 4:7; Efesotɔwo 3:16; Filipitɔwo 4:13.
[Etenuŋɔŋlɔwo]
^ mm. 6 Ƒe 1960-awo me nudzɔdzɔawo nye ʋukɔkɔɖi fe yometiti sesẽ siwo me Ðasefo siwo le Malawi to fe 30 kloe la fe gɔmedzedzea ko. Be nànya ŋutinya bliboa la, kpɔ 1999 Yearbook of Jehovah’s Witnesses, axa 171-212.
^ mm. 8 Kpɔ nyati si nye “Ʋɔnudrɔ̃fe Kɔkɔtɔ Do Tadedeagu Vavãtɔ Ðe Dzi le ‘Ararat-Nyigba Dzi’” si le April 1, 2003, Gbetakpɔxɔ fe axa 11-14.
^ mm. 16 Be nànya nu tso tameɖoɖo kplikpaa blibo sia ŋu la, kpɔ fe1974 Yearbook of Jehovah’s Witnesses, axa 208-9. Àte ŋu akpɔ amesi tsi agbe le azɔlizɔzɔa me fe nutefekpɔkpɔ le January 1, 1998, fe Gbetakpɔxɔ axa 25-9.
Àte Ŋu Aɖe Wo Mea?
• Aleke Kristotɔwo bua fukpekpe kple yometitii?
• Nukae míate ŋu asrɔ̃ tso alesi Yesu kple nutefewɔla bubuawo wɔ nui esi wonɔ tetekpɔ me tom la me?
• Nukata nunya le eme be míagawɔ wɔɖenui ne woti mía yome o?
• Dzidzɔ kae lé Yesu ɖe te le efe dodokpɔwo me, eye nukae míate ŋu asrɔ̃ tso esia me?
[Biabiawo]
[Aɖaka/Nɔnɔmetata siwo le axa 15]
Alesi Wonɔ Te Ðe Yometiti Nui
• Hafi Herodes fe asrafowo naɖo Betlexem awu ŋutsuvi siwo xɔ va ɖo fe eve la, Yosef kple Maria xɔ mɔfiafia to mawudɔla dzi be woasi kple ɖevi Yesu ayi Egipte.—Mateo 2:13-16.
• Zi geɖe le Yesu fe subɔsubɔdɔ me la, efe futɔwo dina be yewoawui le efe ɖaseɖiɖi sẽŋua ta. Yesu sina le wo gbɔ le ɖesiaɖe me.—Mateo 21:45, 46; Luka 4:28-30; Yohanes 8:57-59.
• Esime asrafowo kple dumegãwo va Getsemane-bɔa me be yewoalé Yesu la, eɖe eɖokui fia tẽ, egblɔ na wo zi eve be: “Nyee nye esi.” Egbe na efe nusrɔ̃lawo gɔ̃ hã be woagawɔ naneke atsi tre ɖe wo ŋu o eye wòɖe mɔ ameha la kplɔe dzoe.—Yohanes 18:3-12.
• Wolé Petro kple bubuawo le Yerusalem, fo wo, hede se na wo be woadzudzɔ nufofo tso Yesu ŋu. Gake esi wova ɖe asi le wo ŋu la “wodzo . . . eye gbesiagbe womedzudzɔ nufiafia kple nyanyuigbɔgblɔ fia le Yesu Kristo ŋuti le mawuxɔ me kple afe me o.”—Dɔwɔwɔwo 5:40-42.
• Esime Saul si va zu apostolo Paulo se nugbe si Yudatɔ siwo le Damasko ɖo be yewoaɖee ɖa la, nɔviawo tsɔe ɖe kusi me to do aɖe si le dua fe gli me le zã me heɖiɖi ɖe anyi, eye wòsi.—Dɔwɔwɔwo 9:22-25.
• Ƒe aɖewo megbe la, Paulo tia be yeatsɔ yefe nya ade Kaisaro si me, togbɔ be Mɔ̃mefia Festo kple Fia Agripa mekpɔ “naneke, si dze na ku alo babla” le eŋu o.—Dɔwɔwɔwo 25:10-12, 24-27; 26:30-32.
[Nɔnɔmetata siwo le axa 16, 17]
Togbɔ be yometiti foe ɖe Ðasefo wɔnutefe akpe geɖe siwo le Malawi nu be woasi hã la, woyi Fiaɖufedɔa dzi kple dzidzɔ
[Nɔnɔmetata siwo le axa 17]
Dzidzɔ si le Yehowa fe ŋkɔ ŋutikɔkɔ me la kpe ɖe nutefewɔla siawo ŋu le Nazi fe kuzɔli la zɔzɔ kple le fuwɔamesaɖawo me
[Afi Si Míexɔ Mɔɖeɖe Tso]
Kuzɔli: KZ-Gedenkstätte Dachau, courtesy of the USHMM Photo Archives
[Nɔnɔmetata siwo le axa 18]
Tetekpɔwo kple nyafoɖeamenuwo te ŋu toa mɔ vovovowo nu


text:
Tsɔ Ŋutikɔkɔe na Mawu Menye Amegbetɔ o
Tsɔ Ŋutikɔkɔe na Mawu Menye Amegbetɔ o
DZƆDZƆENYENYELƆ̃LA siwo le anyigba dzi godoo la srɔ̃ alesi woatsɔ ŋutikɔkɔe ana Mawu esime wokpe ta nyitsɔ laa le Yehowa Ðasefowo fe Nutome Gã Takpekpe si fe tanya enye “Mitsɔ Ŋutikɔkɔe na Mawu” me. Mina míadzro hehenana ɖoɖowɔɖi si ŋudɔ wowɔ le takpekpe mawo me la me.
Wɔna siwo wotu ɖe Biblia dzi la xɔ ŋkeke etɔ̃ le takpekpe akpa gãtɔ me eye amesiwo te ŋu yi dukɔwo dome takpekpe tɔxɛwo la dee ŋkeke ene. Le ye katã me la, vavalawo se Ŋɔŋlɔawo me numedzodzro siwo wu 30 siwo fe ɖewoe nye nufo siwo na nyaselawo fe ŋudzedzekpɔkpɔ ɖe gbɔgbɔmenuwo ŋu gade to ɖe edzi, nutefekpɔkpɔ siwo do ŋusẽ wofe xɔse, wɔwɔfia siwo he susu yi alesi tututu woazã Biblia me gɔmeɖosewoe dzi, kple drama si me wodo blemawu le, si ɖe gbetɔame siwo fe alafa gbãtɔ me Kristotɔwo do goe fia la. Ne ède takpekpe siawo dometɔ aɖe la, ɖe manyo be nàdzro nuŋlɔɖi siwo nèwɔ la me esime nèle nyati sia xlẽm oa? Míeka ɖe edzi be ana nàgaɖo ŋku gbɔgbɔmenuɖuɖu gbogboawo dzi eye nàkpɔ nufiame geɖe hã tso wo me.
Ŋkeke Gbãtɔ fe Tanya: ‘Yehowa, Wòe Dze be Nàxɔ Ŋutikɔkɔe’
Le hadzidzi kple gbedodoɖa megbe la, nufola gbãtɔ do dzaa na vavalawo katã vividodoɖeameŋutɔe kple nufo aɖe si te gbe ɖe susu vevi si ta wokpe ta ɖo dzi, si fe tanya enye: “Míekpe Ta be Míatsɔ Ŋutikɔkɔe Ana Mawu.” Nufolaa yɔ nya tso Nyaɖeɖefia 4:11 tsɔ te gbe ɖe takpekpea fe tanya bliboa dzi. Enumake eɖe nusi wòfia be woatsɔ ŋutikɔkɔe na Mawu me. Ezã Psalmowo fe agbalẽa tsɔ te gbe ɖe edzi be ŋutikɔkɔe tsɔtsɔ na Mawu lɔ ‘tadedeagu,’ ‘akpedada,’ kple ‘kafukafu’ ɖe eme.—Psalmo 95:6; 100:4, 5; 111:1, 2.
Akpa si kplɔe ɖo fe tanya enye “Yayratɔwoe Nye Amesiwo Tsɔa Ŋutikɔkɔe Naa Mawu.” Nufolaa he susu yi nya dodzidzɔname aɖe dzi. Esi wònye Yehowa Ðasefo siwo wu miliɔn adee le xexeame godoo le dukɔ 234 me ta la, woate ŋu agblɔ be amewo li siwo tsɔa ŋutikɔkɔe naa Yehowa zã kple keli. (Nyaɖeɖefia 7:15) Gbebiabia Kristotɔ ŋutsu kple nyɔnu aɖewo siwo le ɣeyiɣiawo katã fe subɔsubɔdɔa fe akpa aɖe wɔm la nye nufo sia fe akpa si ŋu nyasela geɖe kpɔ dzidzɔ ɖo elabena ede dzo wo me.
Nufo si kplɔe ɖoe nye “Nuwɔwɔwo Ðea Gbefã Mawu fe Ŋutikɔkɔe.” Togbɔ be ɣe, ɣleti, ɣletivi kple bubuawo nye nu mafonuwo hã la, woɖea Mawu fe gãnyenye fiana hekpena ɖe mía ŋu be míafe ŋudzedzekpɔkpɔ ɖe efe beléle lɔlɔ̃tɔe ŋu nadzi ɖe edzi. Woɖe esia me tsitotsito.—Yesaya 40:26.
Yometiti, tsitretsiɖeŋu, xexeame fe ŋusẽkpɔɖeamedziwo, kple nuvɔ̃ fe nudzodzrowo doa Kristotɔ vavãwo fe nutefewɔwɔ kpɔna. Eyata nyaselawo ɖo to nufo si nye “Zɔ le Fɔmaɖimaɖi Me” la moveviɖoɖotɔe. Nufolaa dzro Psalmo 26 lia fe kpukpuiawo me ɖekaɖekae hebia gbe Ðasefo sukuvi aɖe si nɔ te sesĩe le agbenyuinɔnɔ me dodokpɔ aɖe me kple ame bubu aɖe si nɔ ɣeyiɣi gbogbo aɖe zãm ɖe modzakaɖeɖe si mesɔ o ŋu gake wòva wɔ afɔɖeɖe tsɔ kpɔ kuxia gbɔe. Ŋdi fe ɖoɖowɔɖia wu enu kple nufo tɔxɛ si fe tanya enye “Nyagblɔɖi Ŋutega Wɔdɔɖeamedziwo Doa Ŋusẽ Mí!” Nufolaa gblɔ nyagblɔɖila Daniel kple apostolo Yohanes kpakple Petro fe kpɔɖeŋuwo tsɔ fia be wonye amesiwo fe xɔse wotsɔ ŋutikɔkɔe nyagblɔɖi ŋutega siwo ku ɖe Mawu fe Mesia Fiaɖufea ɖoɖo anyi kpakple efe dɔwɔwɔ ŋu do ŋusẽe. Esi nufola nɔ nu fom tso amesiwo anya ŋlɔ kpeɖodzi si me kɔ fã be nuwuɣia mee míele be ŋu la, egblɔ be: “Míele mɔ kpɔm vevie be amesiawo agatrɔ susu ɖe Kristo fe Fiaɖufeŋusẽ ŋutikɔkɔe me vava la ŋu eye woana woakpe ɖe wo ŋu woagaɖo gbɔgbɔmelãmesẽ me.”
Ŋdɔ me fe wɔnawo dze egɔme kple nufo si fe tanya enye “Yehowa Ðea Efe Ŋutikɔkɔe Fiaa Ðokuibɔbɔlawo.” Nufolaa ɖe alesi Yehowa ɖo kpɔɖeŋu ɖi le ɖokuibɔbɔ me, togbɔ be eyae nye Amesi ɖo kpo ɖe xexeame katã dzi hafi la fia. (Psalmo 18:35) Yehowa vea amesiwo nye ɖokuibɔbɔla vavãwo nu gake etsia tre ɖe amesiwo wɔa nu abe ɖokuibɔbɔlawoe wonye ene ne wole nu wɔm kple wo hatiwo alo amesiwo te wole la gake wɔa ŋlɔmi le amesiwo le wo te la ŋu ŋuti.—Psalmo 138:6.
Emegbe wodzro Biblia fe nyagblɔɖi aɖe me le nufo kpui siwo te gbe ɖe tanya si nye, “Amos fe Nyagblɔɖi—Nufiame si Le Eme na Míafe Ŋkekea” dzi la me. Nufola gbãtɔ gblɔ Amos fe kpɔɖeŋua tsɔ he susu yi agba si le mía dzi be míaxlɔ̃ nu amewo le Yehowa fe ʋɔnudɔdrɔ̃ si gbɔna ŋu la dzi. Efe nufoa fe tanya enye “Gblɔ Mawu fe Nya la Kple Dzidefo.” Nufola evelia bia be: “Ðe Yehowa ahe vɔ̃ɖinyenye kple fukpekpe ava nuwuwui le anyigba sia dzi gbaɖegbea?” Tanya si ŋu wòfo nu le si nye, “Mawu fe Ʋɔnudɔdrɔ̃ Ame Vɔ̃ɖiwo” ɖee fia be Mawu fe ʋɔnudɔdrɔ̃ nɔa dzɔdzɔe ɣesiaɣi, womate ŋu asi le enu o, eye menye amesiame dzie wòvana o. Nufo kpui mamlɛtɔ fola he susu yi tanya si nye “Yehowa Dzroa Dziwo Me Kpɔna” la dzi. Amesiwo dina vevie be yewoadze Yehowa ŋu la awɔ ɖe nya siwo le Amos 5:15 dzi be: “Milé fu vɔ̃, milɔ̃ nyui.”
Woate ŋu awɔ ahamuame abe wein si doa dzidzɔ na dzi ene ŋudɔ le mɔ gbegblẽ nu. Le nufo si nye “Ƒo Asa Na Ahatsunono fe Mɔ̃ La” me la, nufolaa yɔ ŋutilã me kple gbɔgbɔ me fɔku siwo le ahatsunono me, ne amea menoe mu o hã. Egblɔ gɔmeɖose aɖe si afia mɔ ame: Esi wònye ahamuame fe ŋusẽkpɔɖeamedzi le vovovo le amesiame gome ta la, efe agbɔsɔsɔ ɖesiaɖe si akpɔ ŋusẽ ɖe wò ‘nunya vavã kple tamebubu ŋutete’ dzi la sɔ gbɔ akpa na wò.—Lododowo 3:21, 22.
Esi wònye míele ɣeyiɣi sesẽwo me ta la, nufo si kplɔe ɖo si nye, “Yehowa, ‘Míafe Sitsofe le Hiãɣi’” la fa akɔ na nyaselawo. Gbedodoɖa, gbɔgbɔ kɔkɔe, kple hati Kristotɔwo ate ŋu akpe ɖe mía ŋu míakpe akɔ kple kuxiwo.
Ŋkekea fe nufo mamlɛtɔ si nye, “‘Anyigba Nyui La’—Paradiso si Gbɔna fe Kpɔɖeŋu Sue Aɖee Wònye” fo ŋkekea ta kple nu dodzidzɔname ŋutɔ aɖe—agbalẽ yeye aɖe si me Biblia me anyigbatata geɖewo le! Efe tanya enye ‘Kpɔ Anyigba Nyui la Ða.’
Ŋkeke Evelia fe Tanya: ‘Miɖe Gbefã Efe Ŋutikɔkɔe Fia le Dukɔwo Dome’
Le ŋkekea fe mawunyakpukpuia me dzodzro vɔ megbe la, wofo takpekpea fe nufo kpui evelia si wotu ɖe tanya si nye ‘Na Yehowa fe Ŋutikɔkɔe Naklẽ to Dziwò abe Ahuhɔ̃e Ene’ dzi. Akpa gbãtɔ ku ɖe tanya si nye “To Nyanyuia Gbɔgblɔ le Afisiafi Me” ŋu eye wowɔ gbeadzi nutefekpɔkpɔ siwo dzɔ ŋutɔŋutɔ fe wɔwɔfiawo le eme. Wowɔ tɔtrɔyi fe wɔwɔfia le nufo evelia me esime nufolaa fo nu tso tanya si nye “To Motsyɔnu Ðeɖe Ða na Amesiwo Wogbã Ŋku na Me” ŋu. Gbebiame dodzidzɔname siwo ku ɖe gbeadzi nutefekpɔkpɔwo ŋu nɔ nufo kpui mamlɛtɔ si fe tanya enye “To Geɖe Wu Wɔwɔ Me le Míafe Subɔsubɔdɔa Me” la me.
Wɔna fe akpa si kplɔe ɖo fe tanya enye “Wolé Fu Wo Dzodzro.” Gbebiame ʋãme siwo tso nutefewɔla siwo te ŋu lé fɔmaɖimaɖi me ɖe asi le tsitretsiɖeŋu me to Mawu fe ŋusẽ dzi nɔ nufo sia me.
Takpekpewo fe akpa si wokpɔa mɔ na vevie enye nyɔnyrɔxɔxɔ nufo si yome wonyrɔa amesiwo dze ɖe tsi me bliboe. Nyɔnyrɔxɔxɔ ɖe tsi me nyea dzesi be ame tsɔ eɖokui ɖe adzɔgbe bliboe na Yehowa. Eyata tanyaa sɔ nyuie be: “Agbenɔnɔ Ðe Míafe Adzɔgbeɖeɖe Nu Hea Ŋutikɔkɔe Vɛ na Mawu.”
Ŋdɔ me fe wɔna dze egɔme kple nufo aɖe si de ɖokui me dzodzro fe dzi fo, si fe tanya enye “Kristo fe Nukpɔsusu le Gãnyenye ŋu fe Amesinɔnɔ.” Nufolaa he nyaselawo fe susu yi nya vevi sia dzi: Gãnyenye tsoa Kristo fe ɖokuibɔbɔ sɔsrɔ̃ me. Eyata mele be Kristotɔ nadi agbanɔamedzinɔfe le ame ŋutɔ fe ŋkɔxɔxɔ ta o. Ele be wòabia eɖokui be, ‘Ðe melɔ̃ be mawɔ kpekpeɖeŋudɔ si madze woakpɔ enumake oa?’
Ðeɖi te ŋuwò kpɔa? Ŋuɖoɖoa dze fã. Amesiame kpɔ ŋudzedze ɖe nufo si nye “Ðeɖi Tea Wo Ŋu Gake Womenaa Ta O” ŋu. Gbebiabia ame aɖewo siwo nye Ðasefowo ɣeyiɣi didi aɖee nye sia ɖee fia be Yehowa ate ŋu ‘ado ŋusẽ mí to efe gbɔgbɔ la dzi.’—Efesotɔwo 3:16.
Dɔmenyonyo nye nɔnɔme aɖe si womedzi mí kplii o gake wònye nusi wòle be míasrɔ̃. Wote gbe ɖe nya vevi sia dzi le akpa si nye ‘Miʋu Asi Me, Milɔ̃ Nunana Ame’ la me. Eye nufolaa bia nya aɖe si na wobua tame be: “Ðe míelɔ̃na faa be míazã miniti ʋɛ aɖewo le ŋkekea me anɔ mía nɔviŋutsu kple nɔvinyɔnu tsitsiwo, dɔnɔwo, blanuilélawo, alo amesiwo tsi akogo gbɔa?”
Nufo si nye “Kpɔ Nyuie le ‘Ame Tutɔwo fe Gbe’ Ŋu” he nyaselawo fe susu ŋutɔ. Nufo sia tsɔ Yesu yomedzelawo sɔ kple alẽ siwo ɖoa to eyama si nye “alẽkplɔla nyui la” fe gbe ko ke womeɖoa to ‘ame tutɔ’ siwo nye amegbetɔ siwo dzi Abosam kpɔ ŋusẽ ɖo la ‘fe gbe’ o.—Yohanes 10:5, 14, 27.
Ele be hadziha fe gbe nasɔ hafi woate ŋu ase wofe haa gɔme. Be tadeagula vavãtɔ siwo le xexeame godoo nate ŋu atsɔ ŋutikɔkɔe na Mawu la, ele be woawɔ ɖeka. Le esia ta la, nufo si nye “‘Mitsɔ Nusɔsɔe’ Kafu Mawui” na mɔfiame nyuiwo le alesi mí katã míate ŋu ado ‘gbegbɔgblɔ dzadzɛ’ la ahatsɔ ‘nusɔsɔe’ asubɔe ŋuti.—Zefanya 3:9.
Dzilawo, vevietɔ esiwo si vi matsimatsiwo le, kpɔ dzidzɔ blibo ɖe ŋkekea fe nufo mamlɛa si nye, “Mía Viwo—Domenyinu Xɔasie Wonye” ŋu. Woɖe axa 256-gbalẽ yeye aɖe ɖe go, si do dzidzɔ na nyaselawo ŋutɔ. Srɔ̃ Nu tso Nufiala Gã la Gbɔ nye agbalẽ si akpe ɖe dzilawo ŋu woazã ɣeyiɣi ɖe gbɔgbɔmenu siwo me viɖe le ŋu ɖe wo vi siwo nye nunana si tso Mawu gbɔ la ŋu.
Ŋkeke Etɔ̃lia fe Tanya: ‘Miwɔ Nuwo Katã Hena Mawu fe Ŋutikɔkɔe’
Wotsɔ gbɔgbɔ me ŋkuɖodzinya siwo le ŋkekea fe mawunyakpukpuia me dze takpekpea fe ŋkeke mamlɛtɔ gɔmee. Ŋdi me wɔnawo fe akpa gbãtɔ gahe susu yi fomewo dzi ake. Nufo gbãtɔ si nye “Dzilawo, Mitu Miafe Ƒomea Ðo” la dzra nyaselawo fe dzi ɖo ɖe nufo siwo ava ɖe eyome ŋu. Esi nufolaa dzro agbanɔamedzi siwo le dzilawo dzi be woakpɔ wofe fomewo fe ŋutilãmenuhiahiãwo gbɔ me megbe la, eɖee fia be dzilawo fe agbanɔamedzi vevitɔ enye be woakpɔ wo viwo fe gbɔgbɔmenuhiahiãwo gbɔ.
Nufola si kplɔe ɖo fo nu na ɖeviwo hedzro nyati si nye “Alesi Sɔhɛwo Le Yehowa Kafumee” me. Egblɔ be sɔhɛwo le abe “zãmu” ene elabena wosɔ gbɔ eye dzo si le wo me abe sɔhɛwo ene la faa dzi na ame. Edzɔa dzi na ame tsitsiwo be yewoawɔ dɔ kpli wo le Yehowa subɔsubɔ me. (Psalmo 110:3) Gbebiame dodzidzɔname siwo tso sɔhɛ siwo ɖoa kpɔɖeŋu nyui gbɔ la nɔ akpa sia me.
Biblia me drama siwo me wodo blemawuwo le nyea nutome gã takpekpewo fe akpa dodzidzɔname aɖe ɣesiaɣi eye enɔ takpekpe sia hã me. Drama si fe tanya enye “Ðaseɖiɖi Dzinɔamefotɔe Togbɔ Be Wotsi Tre Ðe Mía Ŋu Hã” he susu yi Yesu yomedzela siwo nɔ anyi le fe alafa gbãtɔ me la dzi. Menye modzakaɖenu dzro koe wònye o, ke vevietɔ wu la, nufiame nɔ eme. Nufo si kplɔ dramaa ɖo si nye “Ðe Gbefã Nyanyuia ‘Madzudzɔmadzudzɔe’” he susu yi drama la me nyati veviwo dzi.
Vavalawo katã nɔ mɔ kpɔm na Kwasiɖagbe fe wɔnawo fe akpa vevi aɖe si nye dutofonufo si fe tanya enye “Amekawoe Le Ŋutikɔkɔe Tsɔm na Mawu Egbea?” Nufolaa gblɔ alesi dzɔdzɔmeŋutinunya kple subɔsubɔhawo metsɔ ŋutikɔkɔe na Mawu o la ŋuti kpeɖodzi sẽŋuwo. Amesiwo ŋu efe ŋkɔ le, siwo nye amesiwo ɖea gbefã hefiaa nyatefea tso Yehowa ŋu, koe le ŋutikɔkɔe tsɔm na efe ŋkɔa egbea.
Kwasiɖaa me Gbetakpɔxɔ me nusɔsrɔ̃ totoɖemee kplɔ dutofonufoa ɖo. Emegbe wofo nufo mamlɛa si fe tanya enye “‘Miyi Edzi Mianɔ Ku Geɖe Tsem’ Hena Yehowa fe Ŋutikɔkɔe.” Nufolaa xlẽ tameɖoɖo kplikpaa aɖe si me nyati ewo le tsɔ ɖo nyaselawo katã ŋkume. Tameɖoɖo kplikpaa ku ɖe mɔ vovovo siwo dzi míato atsɔ ŋutikɔkɔe ana Yehowa, Wɔla la ŋu. Wotsɔ nusɔsɔe da asi ɖe edzi gblɔ “Ẽ” le takpekpe siwo katã wowɔ le xexeame godoo la me.
Aleae amesiame fe susu nɔ takpekpea fe tanya “Mitsɔ Ŋutikɔkɔe na Mawu” ŋu esime takpekpea wu enui. Eye neva eme be to Yehowa fe gbɔgbɔ kple efe habɔbɔ si wokpɔna fe kpekpeɖeŋu dzi la, míadi ɣesiaɣi be míatsɔ ŋutikɔkɔe na Mawu ke menye amegbetɔwo o.
[Aɖaka/Nɔnɔmetata siwo le axa 23]
Dukɔwo Dome Takpekpewo
Wowɔ dukɔwo dome takpekpe siwo xɔ ŋkeke ene la le Afrika, Asia, Australia, Europa, kpakple Dziehe kple Anyiehe Amerika. Wokpe Ðasefowo tso xexeame fe akpa vovovowo va takpekpe siawo me. Esia na ‘dzidede fo na ame nɔewo’ yi edzi le amedzroawo kple amesiwo gbɔ wodze la dome. (Romatɔwo 1:12) Amesiwo nye xɔlɔ̃wo tsã gado go ake, eye wogadze xɔlɔ̃ yeyewo hã. Akpa tɔxɛ aɖe si nɔ dukɔwo dome takpekpeawo mee nye wɔna si fe tanyae nye “Nyatakakawo tso Duta.”
[Aɖaka/Nɔnɔmetata siwo le axa 25]
Agbalẽ Yeye Siwo Kafua Mawu
Woɖe agbalẽ yeye eve ɖe go le “Mitsɔ Ŋutikɔkɔe na Mawu” Nutome Gã Takpekpeawo me. Akpa sesẽ aɖe le Biblia fe anyigbanɔnɔmetatagbalẽ si nye ‘Kpɔ Anyigba Nyui la Ða’ la ŋu eye axa 36 siwo me tefe siwo ŋu Biblia fo nu tsoe fe anyigbatatawo kple fotowo dze le la le eme. Asiria, Babilon, Medo-Persia, Hela, kple Roma fiaɖufewo fe anyigbatata siwo le amadede vovovowo me le axa ɖesiaɖe. Anyigbatata bubu siwo ku ɖe Yesu fe subɔsubɔdɔa kple Kristotɔnyenye fe takeke ŋu la dze le eme.
Srɔ̃ Nu tso Nufiala Gã la Gbɔ nye axa 256-gbalẽ si me foto siwo ade 230 kloe dze le. Woate ŋu ase vivi le anyinɔnɔ zi geɖe kple ɖeviwo me le fotoawo ɖeɖe dzaa ko kpɔkpɔ me atsɔ aɖo nyabiabia siwo naa wobua tame siwo le agbalẽa me ŋu. Wotrɔ asi le agbalẽ yeye sia ŋu be wòakpe ɖe ɖeviwo ŋu woanɔ te ɖe Satana fe amedzidzedze, si fe taɖodzinu enye be wòagblẽ wofe agbenyuinɔnɔ me nu.
[Nɔnɔmetata si le axa 23]
Dutanyanyuigblɔlawo gblɔ nutefekpɔkpɔ siwo do ŋusẽ vavalawo fe xɔse
[Nɔnɔmetata siwo le axa 24]
Nyɔnyrɔxɔxɔ nye akpa vevi aɖe le “Mitsɔ Ŋutikɔkɔe na Mawu” takpekpeawo me
[Nɔnɔmetata siwo le axa 24]
Ðeviwo kple tsitsiawo siaa kpɔ dzidzɔ ɖe Biblia me dramawo ŋu


text:
Ðe Nunyala Etɔ̃ Yi Ðasrã Yesu Vidzĩ La Kpɔ Nyatefea?
Exlẽlawo Bia Be
Ðe Nunyala Etɔ̃ Yi Ðasrã Yesu Vidzĩ La Kpɔ Nyatefea?
Le xexea me godoo la, ne amewo le nu fom tso Kristmas ŋu la, wogblɔna be esime wodzi Yesu la, fia etɔ̃ alo nunyala etɔ̃, tsɔ nunana xɔasiwo ɖe asi vae na Yesu vidzĩ la. Ðe ŋutinya sia nye nyatefea? Ðe nya sia wɔ ɖeka kple nu siwo dzɔ ŋutɔŋutɔa? Na míakpɔe ɖa.
Nya Nyui Gbalẽ eve, siwo nye Mateo kple Luka, ye fo nu tso Yesu dzidzi ŋu. Nuŋlɔɖi siawo ɖee fia be alẽkplɔla tsɛ siwo nɔ gbedzi, afi si te ɖe tefe si wodzi Yesu le ŋu la koe yi ɖasrãe kpɔ esime wodzii. Le nyatefe me la, ɣletivimefakalawoe ame siwo wogblɔna be wonye fiawo, alo nunyalawo la nye, ke menye fiawo wonye o, eye womeyɔ wofe xexlẽme hã o. Menye vidzĩ si le lãnuɖunu mee ɣletivimefakalawo yi ɖakpɔ o, ke boŋ esime woyi la, Yesu tsi zu ɖevi sue nɔ afe aɖe me. Wofe afi ma yiyi de Yesu fe agbe afɔku me gɔ̃ hã!
Lé ŋku ɖe nuŋlɔɖi si Biblia ŋlɔla Luka ŋlɔ ku ɖe Yesu dzidzi ŋu nyuie nàkpɔ, eye àkpɔe be afi ma gblɔ be: “Alẽkplɔlawo . . . le gbedadafo, nɔ wofe lãhawo ŋu dzɔm le zã me. Kasia, Yehowa fe dɔla va tsi tsitre ɖe wo gbɔ, . . . gblɔ na wo be: ‘. . . Miakpɔ vidzĩ si ŋu woxatsa avɔ ɖo, si wotsɔ mlɔ lãnuɖunu me.’ . . . Eye woɖe abla yi, eye wokpɔ Maria kple Yosef kpakple vidzĩ, si nɔ anyimlɔfe le lãnuɖunu me la.”—Luka 2:8-16.
Yosef, Maria, kple alẽkplɔlawo koe nɔ Yesu vidzĩ la gbɔ. Luka megayɔ ame bubu aɖeke kpe ɖe wo ŋu le efe nuŋlɔɖia me o.
Azɔ lé ŋku ɖe Yesu dzidzi fe nuŋlɔɖi si dze le Mateo 2:1-11 le Biblia Alo Ŋɔŋlɔ Kɔkɔe La—Le Eʋegbe Me me ŋu nàkpɔ; afi ma gblɔ be: “Ke esi wodzi Yesu le Betlexem le Yudea, le fia Herodes ŋɔli la, kpɔ ɖa, nunyalawo tso ɣedzefe va Yerusalem . . . Eye esi woyi ɖe afea me la, wokpɔ ɖevi la kple dadaa Maria.”
De dzesii be ɖeko nuŋlɔɖia gblɔ be “nunyalawo” va, ke megblɔ be wonye “nunyala etɔ̃” o, eye esi wotso ɣedzefe la, Yerusalem ye woyi gbã, ke menye Betlexem, du si me wodzi Yesu le ye woyi o. Kaka woava ɖo Betlexem la, Yesu tsi zu “ɖevi”—meganye vidzĩ ɣemaɣi o—eye meganɔ lãkpo me o, ke boŋ afe mee wònɔ.
Gakpe ɖe eŋu la, esime Biblia Alo Ŋɔŋlɔ Kɔkɔe La—Le Eʋegbe Me nɔ nu fom tso amedzro siwo va srã Yesu kpɔ ŋu la, eyɔ wo be “nunyalawo,” evɔ Biblia gɔmeɖeɖe bubuwo ya zã “Akunyawɔlawo” alo “ɣletivimefakalawo.” Le mɔfiamegbalẽ aɖe si fo nu tso Mateo fe nuŋlɔɖia ŋu fe nya nu la, ŋkɔnya “nunyalawo” nye nya si gɔme woɖe tso “Helagbe me nya si wozãna na Persia nunɔla siwo bi ɖe ɣletivimefakaka me.” (A Handbook on the Gospel of Matthew) Eye nyagɔmeɖegbalẽ aɖe ɖe nya sia gɔme be “adzetɔ, dzotɔ, akunyawɔla, ame si bi ɖe adzewɔwɔ me.”—The Expanded Vine’s Expository Dictionary of New Testament Words.
Togbɔ be ɣletivimefakaka kple adzewɔwɔ gabɔ egbea ŋutɔ hã la, Biblia xlɔ̃ nu be míagakpɔ gome le wo me o. (Yesaya 47:13-15) Wonye gbɔgbɔyɔyɔ fomevi aɖewo kple nuwɔna siwo Yehowa Mawu lé fui. (5 Mose 18:10-12) Esia tae mawudɔla aɖeke meɖe gbefã Yesu dzidzia na ɣletivimefakala siawo o ɖo. Gake Mawu xlɔ̃ nu ɣletivimefakalaawo le drɔ̃e me be woagagbugbɔ ayi aɖana nyatakaka aɖeke Fia Herodes vɔ̃ɖi la o, le esi wòle didim be yeawu Yesu ta. Eya ta “woto mɔ bubu gbugbɔ yi wo de.”—Mateo 2:11-16.
Ðe Kristotɔ vavãwo adi be yewoanɔ nyakpakpa siwo trɔ gbo Yesu dzidzi ŋuti nyatefea la dom ɖe ŋgɔa? Kakaɖedzitɔe la, ŋuɖoɖoa ye nye oa.


text: 12 Eyome wokpɔ dzesi gã aɖe le dzifo: Nyɔnu+ aɖe do ɣe, ɣleti le efe afɔ te, eye fiakuku si wotsɔ ɣletivi wuieve wɔ la le eta,2 eye fu le efo. Ele ku lém hele ɣli dom le veve si sem wòle la ta.3 Wokpɔ dzesi bubu aɖe le dzifo. Kpɔ ɖa, ʋɔ driba+ hɛ̃ gã aɖee nye esi, ta adre kple dzo ewo li nɛ, eye fiakuku adre le efe tawo;4 eye efe asike he dzifoɣletiviwo fe akpa etɔ̃lia,+ eye wòtsɔ wo fu gbe ɖe anyigba.+ Eye ʋɔ driba la le tsitre ɖe nyɔnu+ si le vi dzi ge la ŋkume, be ne edzi via ko la, yeatsɔ ɖevia ami.5 Eye nyɔnua dzi ŋutsuvi,+ ame si atsɔ gatikplɔ+ akplɔ dukɔwo katã. Ale wokɔ via enumake yi Mawu kple efe fiazikpui la gbɔ.6 Eye nyɔnu la si yi gbedzi, afi si Mawu dzra tefe ɖo ɖi nɛ le, eye wonyii le afi ma ŋkeke akpe ɖeka alafa eve blaade.+7 Eye aʋa dzɔ le dzifo: Mikael*+ kple efe dɔlawo wɔ aʋa kple ʋɔ driba la, eye ʋɔ driba la kple efe dɔlawo wɔ aʋa kpli wo,8 gake womeɖu dzi o, eye womegakpɔ tefe aɖeke hã na wo le dzifo o.9 Eya ta wotsɔ ʋɔ driba+ gã, si nye da xoxo+ la, si woyɔna be Abosam+ kple Satana,+ ame si le anyigbadzinɔlawo katã blem la,+ fu gbe; wotsɔe fu gbe ɖe anyigba,+ eye wotsɔ efe dɔlawo hã fu gbe kpe ɖe eŋu.10 Eye mese gbe gã aɖe tso dzifo wògblɔ be:“Azɔ mía Mawu+ fe xɔname+ kple ŋusẽ kple Fiaɖufe kpakple efe Kristo fe dziɖuɖu fe ŋusẽ la va ɖo, elabena wotsɔ mía nɔviwo nu tsola, ame si tsoa wo nu zã kple keli le mía Mawu ŋkume la, fu gbe!+11 Eye woɖu edzi+ le Alẽvi la fe ʋu+ kple wofe ɖaseɖiɖi+ fe nya la ta, eye esi wodze ŋgɔ ku gɔ̃ hã la, wolɔ̃ faa be yewoabu yewofe luʋɔ.*+12 Eya ta dzi nedzɔ mi, mi dzifowo kple mi ame siwo le wo me la! Baba na anyigba kple atsiafu,+ elabena Abosam ɖi va mia gbɔ, eye dzi le ekum vevie, elabena enyae be ɣeyiɣi vi aɖe koe susɔ na ye.”+13 Ke esi ʋɔ driba la kpɔ be wotsɔ ye fu gbe ɖe anyigba la,+ eti nyɔnu+ si dzi ŋutsuvi la yome.14 Ke wotsɔ hɔ̃ gã+ la fe aʋala eveawo na nyɔnu la, ne wòadzo ayi enɔfe le gbedzi; afi mae wonyii le ɣeyiɣi kple ɣeyiɣiwo kpakple ɣeyiɣi afã*+ le adzɔge tso da la gbɔ.+15 Eye da la tu tsi si le sisim abe tɔsisi ene tso efe nu me ɖo ɖe nyɔnu la yome, ne tsi la nalée.16 Gake anyigba va xɔ na nyɔnu la, eye anyigba ke nu no tsi si ʋɔ driba la tu tso efe nu me la.17 Eya ta dzi ku ʋɔ driba la ɖe nyɔnu la ŋu, eye wòdzo yi aʋa wɔ ge kple nyɔnu la fe dzidzimevi susɔe+ siwo léa Mawu fe sewo me ɖe asi, eye wode dɔ asi na wo be woaɖi ɖase le Yesu ŋuti la.+


text:
“Afɔku Ɣaɣla Si Gbɔ Wòle Be Woakpɔ Kpata” Enu Ava Yi Kpuie!
“Afɔku Ɣaɣla Si Gbɔ Wòle Be Woakpɔ Kpata” Enu Ava Yi Kpuie!
XEXEAME fe Lãmesẽhabɔbɔ (WHO) gblɔ be: “Nuwo sɔ gbɔ ɖe mía si le xexeame egbea ŋutɔ, ne wotsɔ wo sɔ kple ɣeyiɣi siwo va yi nyitsɔ laa tɔ. . . . Nuɖuɖu geɖe li na amesiame . . . le nukpɔkpɔ nu.” Ne alea nya la le la, ke nuka koŋue nye kuxi si hea nunyuimakpɔɖui vɛ?
Lãmesẽhabɔbɔa gblɔ be: “Kuxiae nye be womewɔa nuɖuɖu ŋudɔ hemanɛ sɔsɔe ɖe afisiafi o. Nublanuitɔe la, hiãtɔ siwo le anyigba wɔnuwo dzi le dukɔ madeŋgɔwo me la tsia asi fuflu nɔa nu kpɔm—dɔ wua wo—esime woɖoa agblemenuku ʋaʋã gbogbo aɖewo ɖe duta va dzrana xɔa ga. Enye viɖekpɔkpɔ le ɣeyiɣi kpuitɔ me na ame ʋɛ aɖewo, ke egblẽa nu le ame geɖe ŋu ɣeyiɣi didi aɖe.” Numekuku aɖe si Dukɔ Ƒofuawo fe Nuɖuɖu Kple Agblededehabɔbɔ (FAO) wɔ nyitsɔ laa ɖee fia be ‘amesiwo nye kesinɔtɔwo wu le xexeame dometɔ 20 le alafa me’ ye ‘ɖua ʋulã kple tɔmelãwo fe 45 le alafa me; eye amesiwo nye hiãtɔwo wu dometɔ 20 le alafa me kpɔa 5 le alafa me ko ɖuna.’
Gake Dukɔ Ƒofuawo fe Ðeviwo Ŋu Nyagbɔkpɔha gblɔ be: “Sukunyuimakpɔde kple nyatakaka nyui makpɔmakpɔ hã nye numaɖumaɖu nyuie ŋuti kuxiwo tsofe.” Egblɔ kpee be: “Nyatakaka si ŋuti wotrɔ asi le nyuie kple nufiafiaɖoɖo nyui siwo ate ŋu asu ame si bɔbɔe manɔmee la, womate ŋu ake ɖe sidzedze, aɖaŋu, kple nɔnɔme siwo hiã be woatsɔ akpe akɔ kple numaɖumaɖu nyuie ŋu o.” Gake nunyuimakpɔɖui hã gagblẽa nu le ame fe lãmesẽkpɔkpɔ kple alesi wòawɔ akpɔ hehe nyuitɔ ŋu—si hã ganye kuxi vɔ̃ɖi bubu si nɔa edzi yim.
Dzɔdzɔenyenye Kple Ðokuitɔmadimadi fe Ðetsɔleme na Amewo
Togbɔ be mɔxenu nyadri mawo li hã la, eŋununyala bibi aɖewo galéa mɔkpɔkpɔ me ɖe asi kokoko. Le kpɔɖeŋu me, Nuɖuɖu Kple Agblededehabɔbɔa fe dɔdzikpɔlagã Jacques Diouf gblɔ efe mɔkpɔkpɔ alea be: “Xexe aɖe si me nuɖuɖu nyiame gbogbo si le dedie le na ŋutsu, nyɔnu kple ɖeviwo gbesiagbe fe mɔkpɔkpɔ aɖe le asinye. Le nye mɔkpɔkpɔa me la, vovototo gã si nɔa kesinɔtɔwo kple hiãtɔwo dome la dzi aɖe akpɔtɔ. Mele mɔ kpɔm na mɔɖeɖeɖenuŋu ke menye vovototodedeameme o; mele mɔ kpɔm na ŋutifafa ke menye dukɔmevidzrehehe o; mele mɔ kpɔm na beléle na nutoawo me ke menye nutoawo dome gbegblẽ o; mele mɔ kpɔm na amesiame fe dzidzedzekpɔkpɔ ke menye nugbegblẽ le ame ŋu be mɔkpɔkpɔ nabu ɖee o.”
Gake abe alesi míekpɔe va yi ene la, abia nu geɖe wu nuɖuɖu ŋuti dɔ geɖe wɔwɔ kple emama na amesiame hafi woate ŋu aɖo taɖodzinu ma gbɔ. Abia be dzɔdzɔenyenye kple ɖokuitɔmadimadi fe ɖetsɔleme na amewo nanɔ amewo me le afisiafi. Gake nɔnɔme nyui mawo mele egbegbe fe asitsatsa me o.
Ðe wòle bɔbɔe be woaɖe mɔxenu nyadri siwo nye ŋukeklẽ, ahedada, dzrehehewo, kple ɖokuitɔdidi ɖa si awɔe be nunyuimakpɔɖui nu nayi le xexeamea? Alo ɖe esia nye nusi gbɔ womate ŋu aɖo oa?
Mɔkpɔkpɔ Vavãtɔ Ðeka Kolia La
Biblia na eme kɔ be mele be kuxi siwo hea nunyuimakpɔɖui vɛ nawɔ nuku na mí o. Mawu fe Nya la gblɔ be: “Ke nya esia bena le ŋkeke mamlɛawo me la ɣeyiɣi vɔ̃wo lava. Elabena ameawo lanye ɖokuilɔ̃lawo, galɔ̃lawo, . . . amesiwo melɔ̃a ame fe nya o, amesiwo gbea avuléle, . . . amesiwo melɔ̃a nu nyui o, . . . amesiwo si mawusosroɖa fe nɔnɔme le gake wogbe efe ŋusẽ.”—Timoteo II, 3:1-5.
Ðe amegbetɔwo ate ŋu aɖe nɔnɔme mawo siwo xɔ afe ɖe amewo me ɖa Mawu fe kpekpeɖeŋu manɔmeea? Medze abe ate ŋu adzɔ nenema ene o ɖe, alo? Ðewohĩ nàde dzesii be susu nyui nɔa dziɖuɖumegãwo si ku ɖe amegbetɔwo fe kuxiwo ŋu, gake ɖokuitɔdidi, galɔlɔ̃ kple ame aɖewo fe blibomademade nyea kplamatsedonu na wo eye wogblẽa nu vevie le agbagba si wodze le anukwareɖiɖi vevie me gɔ̃ hã ŋu.—Yeremya 10:23.
Ke hã egbɔkpɔkpɔ menye mɔkpɔkpɔ aɖe si mate ŋu ava eme o. Biblia la do ŋugbe be Mawu fe Fiaɖufea aɖe madzɔmadzɔnyenye fe kuxia tsɔ kpe ɖe fukpekpe bubu siwo katã ɖea fu na amegbetɔwo egbea ŋu la ɖa.
Yesaya 9:5-6 do mɔkpɔkpɔ wɔnuku sia fe ŋugbe be: “Elabena wodzi vi na mí, eye wona ŋutsuvi mí, dziɖuɖu le abɔta nɛ, eye wotsɔ ŋkɔ nɛ be: Nukunu, adaŋudela, Mawu kalẽtɔ, fofo mavɔ, ŋutifafafia, ne efe dziɖuɖu nakeke ta, eye seɖofe manɔe na ŋutifafa le Dawid fe fiazikpui dzi kple efe fiaɖufe la me o, ne wòafɔe ɖe te, eye wòatsɔ ʋɔnudɔdrɔ̃ dzɔdzɔe ali kee tso fifia ɖaseɖe mavɔ me. Yehowa Zebaot fe ŋuʋaʋã awɔ esia ade goe.”
Fiaɖufe ma kee amewo doa gbe ɖa biana ne wole Afetɔ fe Gbedodoɖa dom ɖa eye wogblɔna na Mawu be, “Wò fiaɖufe nava!” (Mateo 6:9, 10) De dzesii be Yesaya gblɔ be “Yehowa Zebaot fe ŋuʋaʋã awɔ esia ade goe.” Ẽ, Yehowa Mawu tsɔa ɖe le amegbetɔwo fe nuhiahiãwo gbɔ kpɔkpɔ me vevie ɣesiaɣi. Ewɔ anyigba sia be wòana nuɖuɖu si ade amesiame nu.
Psalmo 65:10-14 gblɔ tso eŋu be: “Èɖo ŋku anyigba dzi, eye nède tsii wòwu ko nɛ, tsi yɔ Mawu fe tɔʋu taŋ. Èna blii, eye ale nèwɔ anyigba lae enye si. Ède tsi wofe bolifowo, ègbã wofe agble me nyiglãwo hetsɔ tsidzadza bɔbɔwoe; èyra wofe numiemiewo. . . . Alẽwo yɔ lãnyifewo kpaŋ, eye bli do kpekpekpe ɖe baliwo me.”
Ẽ, Yehowa, Wɔla la, koe nye amesi dze akpɔ amefomea fe nuhiahiãwo gbɔ. Eyae nye “Amesi na nuɖuɖu ŋutilãwo katã, elabena efe amenuveve li tegbee.”—Psalmo 136:25.
Míate ŋu aka ɖe edzi be Mawu fe Fiaɖufe si le Kristo si me akpɔ amewo fe nuhiahiãwo gbɔ. Abe alesi Biblia gblɔe ene la: “Bli ado kpekpekpe le anyigba dzi kple towo tame.” Gake woamae wòasu amesiame sɔsɔe hã elabena “[Yesu Kristo] aɖe ame dahe, si le ɣli dom, kple hiãtɔ, si xɔnametɔ aɖeke meli na o la, . . . eye wòaɖe ame dahewo fe luʋɔ.” (Psalmo 72:12, 13, 16) Eyata dzi megaɖe le fowò o! Woakpɔ “afɔku ɣaɣla si gbɔ wòle be woakpɔ kpata” la gbɔ kpuie hena ɣeyiɣiwo katã.
[Nya si ɖe dzesi si le axa 11]
“Dɔwɔame kple nunyuimakpɔɖui nye nusi gbɔ woate ŋu akpɔ. Egbɔkpɔnuwo li. Afisi kuxia lee nye . . . afɔ vevi si woaɖe le dukɔ ɖekaɖekawo me kple le dukɔwo dome.”—Xexeame fe Lãmesẽhabɔbɔ
[Nɔnɔmetata si xɔ axa 10]


text:
ENUKPLAKPLA NYƆTA 35
Do bubu texwe ci mɛbuwo ɖo le Yehowa hamɛ lɔ mɛ nu
“Ŋkuvi da tɛnŋ a nu nɔ alɔ̀ mɔ: ‘Ŋ de ӡan eo o!’ Ahanci ke yí eta da tɛnŋ a nu nɔ afɔwo mɔ: ‘Mí de wudo ŋ o!’”—1 KOR. 12:21.
EHAJIJI 124 Míawɔ Nutefe Ðaa
SUSU VEVI LƆ*
1. Nyi Yehowa na yi sɛntɔ egbejinɔtɔ ɖeshiaɖeɔ?
YEHOWA na texwe yi sɛntɔ egbejinɔtɔ ɖeshiaɖe le hamɛ lɔ mɛ koɖo lɔnlɔn. Ci mìwo dɔwo to vovo can ɔ, mì pleŋ le veviɖe yí mìgbeӡan mìwonɔnɔwo. Apotru Pɔlu kpedo mì nu yí mìdo jeshi nukplamu vevi cɛ. Lé ewɛ doɔ?
2. Sɔ koɖo Efezitɔwo 4:16 ɖe, nyi yí taɖo mìɖo ado bubu mìwonɔnɔwo nu yí awanɔ dɔ dojuɔ?
2 Le kpukpui ci ji wocu nyɔta lɔ do mɛɔ, Pɔlu tɛ gbe do ji mɔ mɛɖe datɛnŋ akpɔ yi kpena Yehowa sɛntɔ ɖe yí anu mɔ: “Ŋ de ӡan eo o!” (1 Kor. 12:21) Gbɔxwe hamɛ lɔ mɛ afaɔ, mìɖo ado bubu mìwonɔnɔwo nu yí awanɔ dɔ doju. (Hlɛn Efezitɔwo 4:16.) Nɔ mìwanɔ edɔ doju alɔlealɔmɛɔ, hamɛ lɔ anyɔ doji yí asɛnŋ le lɔnlɔn mɛ.
3. Nyi nu mìaxo nuxu so le nyɔta cɛ mɛɔ?
3 Emɔ ɖewo ciwo ji mìatɛnŋ ato keŋ ado bubu Kristotɔ buwo nu le hamɛ lɔ mɛɔ? Le nyɔta cɛ mɛɔ, mìakpɔ lé hamɛmɛshinshinwo atɛnŋ ado bubu wowo kpena hamɛmɛshinshinwo nu. Yi goduɔ, mìakpɔ lé mì pleŋ atɛnŋ adasɛ mɔ mìdonɔ bubu mìwo nɔviŋsu koɖo nɔvinyɔnu ciwo yí nyi trɛnnɔwo nu. Le vɔvɔnuɔ, mìakpla lé mìatɛnŋ alɔn mɛ ciwo yí detɛnŋ donɔ mìwo gbe nywiɖe do.
DO BUBU AO KPENA HAMƐMƐSHINSHINWO NU
4. Pɔlu nukplamu ci yí le Rɔmatɔwo 12:10 mɛ ci ji hamɛmɛshinshinwo ɖo awa doɔ?
4 Yehowa gbɔngbɔn kɔkɔɛ lɔ yí ɖo hamɛmɛshinshin ciwo pleŋ yí le hamɛ lɔ mɛ. Vɔ wowo domɛtɔ ɖeshiaɖe ɖo nunana koɖo enujikpekpe vovovo. (1 Kor. 12:17, 18) Eɖewo tɛnŋ nyi hamɛmɛshinshin dejinjin o eyi taɖo wodeɖo nutɔxukpɔkpɔ sugbɔ o. Shinshin koɖo edɔ̀lele cukaɖawo tɛnŋ na hamɛmɛshinshin buwo detɛnŋ gbewakɔ sugbɔ o. Ele ahan gan, hamɛmɛshinshin ɖe deɖo anukɔ le yiɖeki mɛ do yi kpena hamɛmɛshinshin bu nu mɔ: “Ŋ de ӡan eo o!” Vɔ hamɛmɛshinshin ɖeshiaɖe ɖo awa do Pɔlu nukplamu ci yí le Rɔmatɔwo 12:10 mɛ ji.—Hlin.
5. Lé hamɛmɛshinshinwo danasɛ mɔ yewodokɔ bubu yewo kpenawo nu doɔ, yí nyi yí taɖo ele veviɖe mɔ woawɛ ahan ɔ?
5 Hamɛmɛshinshinwo danasɛ mɔ yewodokɔ bubu yewo kpena hamɛmɛshinshinwo nu nɔ woɖonɔ to wo nywiɖe. Ecɛ le veviɖe nɔ hamɛmɛshinshinwo-ha do go keŋ ale nyɔ veviwo kpɔ. Nyi yí taɖoɔ? Do jeshi nyɔ ci Jutakpɔxɔ 1er octobre 1988 nu. Énu mɔ: “Hamɛmɛshinshinwo ɖo anya mɔ, Kristo atɛnŋ ato gbɔngbɔn kɔkɔɛ lɔ ji yí akpedo hamɛmɛshinshin ɖekpokpui nu yí akpɔ Bibla gɔnmɛɖose ɖe ci yí akpedo hamɛmɛshinshinwo-ha lɔ nu yí woanya enu ci woawa le nɔnɔmɛ ɖe mɛ alo anya gbeta vevi ɖe ci woasɔ. (Edɔ. 15:6-15) Denyi hamɛmɛshinshin kuɖeka nu yí gbɔngbɔn kɔkɔɛ lɔ kpenɔdo o, wo pleŋ nu ekpenɔdo.”
6. Nyi yí akpedo hamɛmɛshinshinwo nu yí woawanɔ dɔ alɔlealɔmɛɔ, yí lé hamɛ lɔ kpɔnɔ nyɔna so mɛ doɔ?
6 Hamɛmɛshinshin ci yí donɔ bubu yi kpenawo nu datenɔkpɔ gashiagamɛ mɔ yeaxonɔ nuxu doŋkɔ le hamɛmɛshinshinwo bɔbɔwo mɛ o. Daxonɔ nuxu sugbɔ alo abui mɔ ye susuwo yí nyɔnɔ tɛgbɛɛ o. Vɔ ánunɔ yi susuwo koɖo amɛɖekisɔsɔhwe. Áɖonɔ to nyɔ ci yi kpenawo nukɔ nywiɖe. Ci yí le veviɖe wuɔ, áji veviɖe mɔ yeazannɔ Bibla mɛ gɔnmɛɖosewo yí awanɔ do “hwashi egbejinɔtɔ koɖo ŋɖɛnyatɔ lɔ” mɔdasɛnamɛwo ji. (Mt. 24:45-47, NWT) Nɔ hamɛmɛshinshinwo lɔn wowonɔnɔwo yí donɔ bubu wowonɔnɔwo nu nɔ wolekɔ enyɔwo kpɔɔ, Mawu gbɔngbɔn kɔkɔɛ anɔ koɖo wo yí adasɛ mɔ nɔ wo nɔ woasɔ gbeta ciwo yí ado ŋsɛn hamɛ lɔ.—Ӡaki 3:17, 18.
DO BUBU KRISTOTƆ TRƐNNƆWO NU
7. Susu ci yí Yesu ɖo do etrɛnnɔnɔ nuɔ?
7 Egbɛɔ, asu koɖo ashiwo koɖo xomuwo yí le hamɛ lɔ mɛ. Vɔ nɔviŋsu koɖo nɔvinyɔnu trɛnnɔ sugbɔwo can le hamɛ lɔ mɛ. Lé mìɖo akpɔnɔ mɛ ciwo yí nyi trɛnnɔwo doɔ? Mìakpɔ susu ci Yesu ɖo do etrɛnnɔnɔ nu. Hwenu Yesu wakɔ yi sumɔsumɔdɔ lɔ le nyigban jiɔ, deɖe nyɔnu o. Énɔ trɛn keŋ zan yi susu koɖo yi gamɛ do yi dɔ lɔ nu. Yesu dekpla nu amɛwo gbeɖe mɔ woɖo alé alɔ alo woɖo anɔ trɛn o. Vɔ énu mɔ Kristotɔ ɖewo tɛnŋ cin mɔ yewoanɔ trɛn. (Mt. 19:11, 12) Yesu do bubu mɛ ciwo yí nyi trɛnnɔwo nu. Debui mɔ mɛ ciwo yí lé alɔ nyɔ wu trɛnnɔwo alo ŋɖe hwedo trɛnnɔwo le agbemɛ o.
8. Sɔ koɖo 1 Korɛntitɔwo 7:7-9 ɖe, nyi Pɔlu do ŋsɛn Kristotɔwo mɔ wo le bu kpɔɔ?
8 Shigbe Yesu nɛɔ, apotru Pɔlu nɔ trɛn keŋ wa yi sumɔsumɔdɔ lɔ. Pɔlu dekpla nu amɛwo gbeɖe mɔ denyɔ mɔ Kristotɔ alé alɔ o. Édo jeshi mɔ amɛ ŋtɔ nyɔ yí enyi. Pɔlu do ŋsɛn Kristotɔwo hɛnnɛ mɔ wo le bui kpɔ yí akpɔ mɔ yewoatɛnŋ anɔ trɛn keŋ asɛn Yehowa ma. (Hlɛn 1 Korɛntitɔwo 7:7-9.) Kankandojitɔɔ, Pɔlu degbali Kristotɔ trɛnnɔwo o. Le kpɔwɛ mɛ, écan jajɛ Timɔte ci yí nyi nɔviŋsu trɛnnɔ nɔ awa dɔdashi veviwo.* (Fili. 2:19-22) Eyi taɖo eze petii mɔ, danyɔ mɔ woanɔ te do nyɔnu ɖeɖe alo nyɔnu maɖe ɖekɛ ji keŋ amɔ nɔviŋsu ɖe je alo deje axɔ agbanleamɛji o.—1 Kor. 7:32-35, 38.
9. Nyɔ ci mìatɛnŋ anu so alɔlele koɖo etrɛnnɔnɔ nuɔ?
9 Yesu alo Pɔlu dekpla nu amɛwo mɔ Kristotɔwo ɖo alé alɔ alo anɔ trɛn o. Ecɛyɛ ɖe, nyɔ ci mìanya anu so alɔlele koɖo etrɛnnɔnɔ nuɔ? Jutakpɔxɔ 1er octobre 2012 wa ɖaŋ nu so wo nu mɔ: “Le nyɔnɔnwi mɛɔ, mìatɛnŋ anu so alɔlele koɖo etrɛnnɔnɔ nu mɔ wonyi enunana so Mawu gbɔ. . . . Yehowa dekpɔnɔ trɛnnɔwo mɔ ŋkpɛn wanɔ wo alo wosenɔ vevi o.” Eyi taɖo ci nyɔ cɛ le susumɛ nɔ mìɔ, mìɖo adonɔ bubu texwe ci nɔviŋsu koɖo nɔvinyɔnu trɛnnɔwo ɖo le hamɛ lɔ mɛ nu.
10. Nɔ mìdonɔ bubu mìwo nɔviŋsu koɖo nɔvinyɔnu trɛnnɔwo nu ɖe, nyi mìdeɖo awaɔ?
10 Lé mìawɛ ado bubu seselelanmɛ koɖo nɔnɔmɛ ciwo mɛ mìwo nɔviŋsu koɖo nɔvinyɔnu trɛnnɔwo le nuɔ? Mìɖo aɖo ŋwi mɔ Kristotɔ ɖewo sɔ gbeta wowoŋtɔwo mɔ yewoanɔ trɛn. Vɔ Kristotɔ trɛnnɔ ɖewo ji mɔ yewoalé alɔ, gan wodekpɔ mɛ ci yí nyɔ nɔ wo o. Nɛnɛke asu alo ashi ku nɔ Kristotɔ ɖewo nɛ. Nɔ egbele do ɖe can ɖe, anyɔ mɔ mɛ ciwo yí le hamɛ lɔ mɛ abiɔkɔ Kristotɔ trɛnnɔwo se mɔ, nyi yí taɖo wodelé alɔ alo mɔ yewoakpedo wo nu nɔ woakpɔ mɛ ci woaɖea? Le nyɔnɔnwi mɛɔ, Kristotɔ trɛnnɔ ɖewo atɛnŋ abiɔ mɔ wo le kpedo yewo nu nɔ yewoakpɔ mɛ ci yewoaɖe. Vɔ nɔ wodebiɔ kpekpedonu gan yí mɛɖe vatɔ mɛ ci woaɖe jiji nɔ wo ɖe, lé woase le wowoɖekiwo mɛ doɔ? (1 Tɛs. 4:11; 1 Tim. 5:13) Mína mìase enyɔ ɖewo ci nɔviŋsu koɖo nɔvinyɔnu trɛnnɔ egbejinɔtɔwo nu.
11-12. Mìwo nuwana ciwo yí atɛnŋ ana trɛnnɔwo agbɔjɔɔ?
11 Ekán lɔ mɛ hamɛwo jikpɔtɔ ɖeka ci yí nyi trɛnnɔ wanɔ yi dɔdashi nywiɖe; ékpɔɛ mɔ nyɔna sugbɔ le etrɛnnɔnɔ mɛ. Vɔ édo jeshi mɔ, nɔ nɔviwo ji mɔ yewoakpedo eo nu keŋ yí biɔkɔ se mɔ: “Nyi yí taɖo deɖe nyɔnu maɔ,” atɛnŋ agbɔjɔ amɛ. Nɔviŋsu trɛnnɔ ɖeka ci yí sumɔkɔ le alɔjedɔwaxu ɖeka nu mɔ: “Hweɖewonuɔ, nɔviŋsu koɖo nɔvinyɔnu ɖewo wanɔ nu shigbe mɔ trɛnnɔwo nu sadɔnu hannɛ. Ecɛ atɛnŋ ana aze shigbe mɔ etrɛnnɔnɔ nyi cukaɖa nɛ yí denyi nunana o.”
12 Nɔvinyɔnu trɛnnɔ ɖeka ci yí sumɔkɔ le Betɛli nu mɔ: “Eŋɛnywidratɔ ɖewo buini mɔ trɛnnɔwo pleŋ jikɔ mɛ ci woaɖe. Wogbebuini mɔ nɔ amɛ sugbɔ bɔ do fiɖeɔ, trɛnnɔwo kpɔɛni mɔ emɔ ɖe enyi ci ji yewoato yí aji mɛ ci yewoaɖe. Gbeɖekaɔ, Betɛli dɔŋ ɖaɖa fibu le eju lɔ mɛ nɔ edɔ ɖeka. Ŋvaɖo hwenu wojikɔ awa bɔbɔ zanmɛ. Nɔvinyɔnu ci gbɔ ŋze, nu nɔŋ mɔ nɔviŋsu amɛve ɖekawo le hamɛ lɔ mɛ yí ɖo anyi xwe. Éɖe mɛ nɔŋ mɔ denyi asu yejikɔ nɔ nyɛ o. Vɔ ci mìɖo Fyɔɖuxuxɔ lɔ mɛ zeɖekaɔ, ékplɔŋ yi nɔviŋsu amɛve lɔwo gbɔ. Le nyɔnɔnwi mɛɔ, nɔnɔmɛ lɔ ɖe fun nɔ nyɛ koɖo nɔviŋsu amɛve lɔwo.”
13. Kpɔwɛ ciwo yí do ŋsɛn nɔvinyɔnu trɛnnɔ ɖekaɔ?
13 Nɔvinyɔnu trɛnnɔ bu ci yí sumɔkɔ le Betɛli nu mɔ: “Ŋjeshi mɔɖetɔ shinshin ciwo yí nyi trɛnnɔ yí wanɔ nu le dredrenu, woɖo tajinu nywiwo yí lɔn faa kpenɔdo mɛbuwo nu. Wokpɔnɔ jijɔ le wowo sumɔsumɔdɔ lɔ mɛ yí kpenɔdo hamɛ lɔ nu sugbɔ. Woɖo susu sɔgbe do wowo trɛnnɔnɔ nu; wodebuini mɔ yɛna yí yewonyɔ wu mɛbuwo o. Wodebuini hɛnnɛ mɔ ci yewodelé alɔ yí ji viwoɔ, yewodakpɔ jijɔ o.” Edasɛ mɔ hamɛ ci mɛ wodonɔ bubu amɛshiamɛ nu le nyanɔ nɔnɔ haan. Ðo ènya mɔ nɔviwo dakpɔ mɔ ye nu sadɔnu alo ahwanŋ ye o. Nɛnɛke wodaŋlɔbe ye alo abui mɔ yenyɔ wu yewo o. Gbesɔ kpe niɔ, ènya mɔ wolɔn ye.
14. Lé mìawɛ yí adasɛ mɔ mìdonɔ bubu mìwo nɔvi trɛnnɔwo nuɔ?
14 Nɔ mìdonɔ bubu mìwo nɔvi trɛnnɔwo nu yí sɔ susu ɖonɔ wowo nɔnɔmɛ nywiwo ji yí mìdekpɔnɔ wo mɔ wowo nu sadɔnuɔ, ajɔ ji nɔ wo sugbɔ. Mìdakpɔnɔ wo mɔ wowo nu wa ŋshishi o, vɔ mìɖo akannɔfu wo do egbejinɔnɔ wowo tɔ ŋci. Ecɛ ana mɔ mìwo nɔviŋsu koɖo nɔvinyɔnu trɛnnɔwo dase le wowoɖekiwo mɛ gbeɖe mɔ, mìwo nukɔ nɔ yewo mɔ: “Ŋ de ӡan eo o!” (1 Kor. 12:21) Ewaɖeɔ, woanya mɔ mìdonɔ bubu yewo nu yí kpɔnɔ jijɔ mɔ yewole hamɛ lɔ mɛ.
DO BUBU MƐ CIWO YÍ DETƐNŊ DONƆ AO GBE NYWIÐE NU
15. Trɔtrɔ ci mɛɖewo wa keŋ akeke wowo sumɔsumɔdɔ lɔ dojiɔ?
15 Le exwe ciwo yí vayi mɛɔ, eŋɛnywidratɔ sugbɔ sɔ gbeta mɔ yewoakpla egbe yoyu bu keŋ atɛnŋ akeke yewo sumɔsumɔdɔ doji. Woɖo awa trɔtrɔ ɖewo gbɔxwe akpe ji. Nɔviŋsu koɖo nɔvinyɔnu cɛwo so le hamɛ ci mɛ wodonɔ wowoŋtɔwo gbe le yí vayi ci hamɛ ci mɛ wodonɔ egbe bu le. Ðo woji mɔ yewoasumɔ le fini Fyɔɖuxu ŋɛnywidratɔ sugbɔ ӡan le. (Edɔ. 16:9) Kristotɔ cɛwo ŋtɔ yí sɔ gbeta lɔ keŋ asumɔ Yehowa sugbɔ doji. Atɛnŋ axɔ exwe sugbɔ gbɔxwe woado egbe yoyu lɔ nywiɖe, gan wokpekɔdo hamɛ lɔ nu le enu sugbɔ mɛ. Wowo nɔnɔmɛ nywiwo koɖo nutɔxukpɔkpɔwo donɔ ŋsɛn hamɛ lɔ. Nɔviŋsu koɖo nɔvinyɔnu cɛ ciwo yí sɔ wowoɖekiwo sanavɔn le veviɖe nɔ mì!
16. Nyi ji hamɛmɛshinshinwo ɖo anɔ te do keŋ akpɔ mɔ nɔviŋsu ɖe je yí anyi hamɛmɛshinshin alo sumɔsumɔdɔwatɔɔ?
16 Nɔ nɔviŋsu ɖe dedonɔ egbe ci wozannɔ le hamɛ lɔ mɛ nywiɖeɔ, hamɛmɛshinshinwo-ha deɖo akpɔ do yɛ nu keŋ amɔ yɛdeje yí anyi hamɛmɛshinshin alo sumɔsumɔdɔwatɔ o. Enyɔ ci Enuŋwlɛŋwlɛ lɔwo nu so enu ci woawa yí aje anyi hamɛmɛshinshin alo sumɔsumɔdɔwatɔ nu ji yí woanɔ te do, denyi hamɛ lɔ gbe dodo nywiɖe ji yí woanɔ te do o.—1 Tim. 3:1-10, 12, 13; Titu 1:5-9.
17. Gbeta ci yí jilawo ɖo asɔ nɔ wovayi ci eju bu mɛ koɖo wowo xomuɔ?
17 Xomu Kristotɔ ɖewo vayi ci eju buwo mɛ keŋ aji bexu alo akpɔ edɔ awa. Eyi taɖo, wowo viwo tɛnŋ tɔ suklu yí atɔ egbe yoyu bu kplakpla. Etɛnŋ ӡan hɛnnɛ mɔ jila lɔwo akpla egbe yoyu lɔ gbɔxwe akpɔ dɔ. Vɔ nɔ hamɛ alo gbɛbɔbɔ ɖe le nɔ yí wowanɔ bɔbɔwo do xomu lɔ ŋtɔ gbe mɛ ɖe, hamɛ ci mɛ yí xomu lɔ ɖo anɔɔ? Ci mɛ wodonɔ eju lɔ gbe le yɔa alo ci mɛ wodonɔ wowoŋtɔwo gbe le?
18. Sɔ koɖo Galatitɔwo 6:5 ɖe, lé mìatɛnŋ ado bubu xomutatɔ ɖe gbetasɔsɔ nu doɔ?
18 Xomutatɔ lɔ ɖo asɔ gbeta so hamɛ ci mɛ xomu lɔ ayinɔ bɔbɔwo le nu. Éɖo akpɔ ci yí anyɔ nɔ yi xomu sɔwu, ɖo mɛɖekamɛɖeka nyɔ enyi. (Hlɛn Galatitɔwo 6:5.) Mìɖo ado bubu xomutatɔ lɔ gbetasɔsɔ nu. Nɔ ésɔ gbeta ɖeɔ, mìɖo alɔn do ji yí axɔ yi xomu lɔ alɔ ve yí alɔn wo.—Rɔm. 15:7.
19. Nyi nu xomutatɔwo ɖo abu tamɛ kpɔ so nywiɖe yí agbedo gbe ɖaɖa soɔ?
19 Xomu ɖewo tɛnŋ sumɔkɔ le hamɛ ci yí zannɔ jila lɔwo gbe, vɔ yí ɖevi lɔwo detɛnŋ donɔ egbe lɔ nywiɖe o. Nɔ hamɛ lɔ le fini wodonɔ eju lɔ mɛ gbe leɔ, etɛnŋ gbɔnnu nɔ ɖevi lɔwo mɔ woamɔŋje enyɔ ci wonukɔ le bɔbɔwo yí awa ŋkɔyiyi le gbɔngbɔnmɛ. Nyi yí taɖoɔ? Ðo taŋfuin eju lɔ gbe yí ɖevi lɔwo dokɔ le suklu, denyi wowo jilawo gbe yɔ o. Nɔ ele ahan ɔ, xomutatɔ lɔ ɖo abu tamɛ kpɔ nywiɖe keŋ ado gbe ɖaɖa yí akpɔ enu ci woɖo awa keŋ asɔ kpedo wowo viwo nu nɔ woate gogo Yehowa koɖo yi mɛwo doji. Woɖo akpedo ɖevi lɔwo nu nɔ woanya wowo gbe lɔ dodo nywiɖe alo woayi ci hamɛ ci yí zannɔ egbe ci ɖevi lɔwo donɔ nywiɖe mɛ. Nɔ gbeta ci xomutatɔ lɔ sɔ le do ɖe can ɔ, hamɛ ci mɛ ecan mɔ yeanɔ ɖo ado bubu yɛ koɖo yi xomu lɔ nu yí alɔn wo.
20. Lé mìawɛ ado bubu mìwo nɔviŋsu koɖo nɔvinyɔnu ciwo yí kplakɔ egbe yoyu ɖe nuɔ?
20 Susu ciwo nu mìxo nuxu so vayi ana mɔ, le hamɛ sugbɔ mɛɔ, nɔviŋsu koɖo nɔvinyɔnuwo ajekɔ agbla veviɖe mɔ yewoakpla egbe yoyu ɖe. Etɛnŋ gbɔnnɔnu nɔ wo mɔ woanu wowo susuwo. Vɔ nɔ mìdesɔ susu ɖo lé wodokɔ egbe yoyu lɔ ɖekɛ jiɔ, mìado jeshi mɔ wolɔn Yehowa yí ji mɔ yewoasin. Nɔ mìkpɔ nɔnɔmɛ nywi cɛwo le nɔviŋsu koɖo nɔvinyɔnu cɛwo nuɔ, mìado bubu wo nu yí alɔn wo veviɖe. Mìdakpɔ do mìwo gbe ci wodedokɔ nywiɖe nu keŋ atɔ nunu nɔ wo mɔ: “Ŋ de ӡan eo o!”
MÌLE VEVIÐE NƆ YEHOWA
21-22. Mɔnukpɔkpɔ nywi ci yí le mì shiɔ?
21 Mìdokɔ akpe gangan nɔ Yehowa, ɖo édo bubu mì nu yí na texwe mɛɖekamɛɖeka le yi hamɛ lɔ mɛ. Nɔ mìnyi ŋsu alo nyɔnu, trɛnnɔ alo mɛ ci yí lé alɔ, jajɛ alo amɛshinshin, nɔ mìdonɔ gbe ɖe nywiɖe alo mìdeduini nywiɖe can ɔ, mìle veviɖe nɔ Yehowa koɖo mìwonɔnɔwo.—Rɔm. 12:4, 5; Kol. 3:10, 11.
22 Le vamɛ mɔ mìakpɔtɔ awanɔ do enunywi sugbɔ ciwo yí mìkpla so Pɔlu kpɔwɛ ci yí kudo agbetɔ lankpu nu ji. Ecɛ ana mɔ mìagbekpɔ emɔ sugbɔ ciwo ji mìato yí ado bubu mìwo texwe koɖo mɛbuwo tɔ nu le Yehowa hamɛ lɔ mɛ.
EHAJIJI 90 Mide Dzi Ƒo Na Mia Nɔewo
Yehowa mɛwo so texwe vovovo yí gbewanɔ edɔ vovovowo le hamɛ lɔ mɛ. Nyɔta cɛ akpedo mì nu mìakpɔ enu ci yí taɖo ele veviɖe mɔ mìado bubu Yehowa xomumɛtɔ ɖeshiaɖe nu.
Mìdatɛnŋ anu koɖo kankandoji mɔ Timɔte deɖe nyɔnu kpɔ o.


text: 28 Ale Isak yɔ Yakob vɛ eye wòyrae hegblɔ nɛ be: “Mègaɖe Kanaan-nyɔnu o.+2 Yi Padan-Aram le dawò fofo Betuel fe me, ne nàɖe nyruiwò Laban+ fe vinyɔnuwo dometɔ ɖeka.3 Mawu Ŋusẽkatãtɔ la nayra wò, wòana nàdzi ɖe edzi ahasɔ gbɔ ɖe edzi, eye àva zu dukɔ gã aɖe.+4 Nena Abraham fe yayra nava wò+ kple wò dzidzimeviwo dzi, ne nàxɔ anyigba si Mawu tsɔ na Abraham, si dzi nènye amedzro le la, wòazu tɔwò.”+5 Ale Isak do mɔ Yakob, eye wòdze mɔ yina ɖe Aramtɔ Betuel+ fe vi Laban gbɔ le Padan-Aram. Laban nye Yakob kple Esau dada Rebeka nɔvi.+6 Esau kpɔ be Isak yra Yakob, eye wòɖoe ɖe Padan-Aram be wòaɖe srɔ̃ le afi ma, eye esi wònɔ eyram la, ede se nɛ be, “Mègaɖe Kanaan-nyɔnu o,”+7 eye Yakob ɖo to fofoa kple dadaa, eye wòdze Padan-Aram mɔ.+8 Esau va kpɔe dze sii be Kanaan-nyɔnuwo fe nu medze ye fofo Isak ŋu o.+9 Eya ta Esau yi Ismael gbɔ, eye wòɖe Mahalat, si nye Abraham vi Ismael fe vinyɔnu, si nye Nebayot nɔvinyɔnu, kpe ɖe srɔ̃a bubuawo ŋu.+10 Ke Yakob dze mɔ tso Beer-Seba ɖo ta Haran.+11 Le ɣeyiɣi aɖe megbe la, eva ɖo tefe aɖe, eye wòɖoe be yeatsi afi ma adɔ, elabena ɣe ɖo to xoxo. Ale wòtsɔ kpe aɖe le afi ma ziɔ tae, eye wòmlɔ anyi ɖe afi ma.+12 Eku drɔ̃e, eye kpɔ ɖa, woda atrakpui* aɖe ɖe anyigba, si fe tame ɖatɔ dzifo; eye Mawu fe dɔlawo le eliam le dzi yim gale ɖiɖim.+13 Eye kpɔ ɖa, Yehowa ye nye ema le etame, eye wògblɔ be:“Nyee nye Yehowa, fofowò Abraham fe Mawu kple Isak fe Mawu.+ Matsɔ anyigba si dzi nèmlɔ anyi ɖo la ana wò kple wò dzidzimeviwo.+14 Wò dzidzimeviwo asɔ gbɔ abe kekuiwo ene,+ eye àkeke ta ɖo ɖe ɣetoɖofe, ɣedzefe, dziehe kple anyiehe gome, eye woayra anyigbadzifomewo katã to wò kple wò dzidzimeviwo dzi.+15 Meli kpli wò, makpɔ tawò le afi sia afi si nàyi, eye mana nàgatrɔ ava anyigba sia dzi.+ Nyemagblẽ wò ɖi o, va se ɖe esime mewɔ ŋugbe si medo na wò la dzi.”+16 Eye Yakob nyɔ tso alɔ̃ me gblɔ be: “Nyatefee, Yehowa le afi sia, gake nyemenya o.”17 Eye vɔvɔ̃ ɖoe wògblɔ be: “Tefe dziŋɔ ka gbegbee nye esi! Mawu fe afe kokokoe nye esia,+ eye dzifowo fe agboe nye esia.”+18 Eya ta esi Yakob fɔ ŋdi kanya la, etsɔ kpe si wòziɔ le afi ma la ɖi ŋkuɖodzikpee, eye wòkɔ ami ɖe edzi.+19 Eye wòna ŋkɔ tefe ma be Betel,* gake Luz+ ye woyɔna na dua tsã.20 Eye Yakob ɖe adzɔgbe be: “Ne Mawu anɔ kplim, eye wòakpɔ tanye le nye mɔzɔzɔa me, eye wòana abolom maɖu kple awum mado,21 eye magatrɔ ava fofonye fe me le ŋutifafa me la, ekema Yehowa ɖee fiam vavã be yenye nye Mawu.22 Eye kpe sia si metsɔ ɖi ŋkuɖodzikpee la azu Mawu fe afe,+ eye matsɔ nu sia nu si nànam la fe ewolia ana wò godoo.”


text: 3 Ke da+ dze aye wu gbemelã siwo katã Yehowa Mawu wɔ la. Eye wòbia nyɔnu la be: “Vavãe Mawu gblɔ be migaɖu abɔmetiawo katã fe tsetse aɖeke oa?”+2 Nyɔnu la ɖo eŋu na da la be: “Míeɖua abɔmetiawo fe tsetse faa.+3 Ke Mawu gblɔ le ati si le abɔa titina la fe tsetse ya ŋu be:+ ‘Migaɖu efe ɖeke o, ao, migaka asi eŋu o; be miagaku o.’”4 Ke da la gblɔ na nyɔnu la be: “Miele kuku ge akpɔ o.+5 Elabena Mawu nyae be gbe si gbe miaɖu efe ɖe la, miafe ŋkuwo aʋu, eye mianɔ abe Mawu ene, anya nyui kple vɔ̃.”+6 Ale nyɔnu la kpɔ be ati la nyo na ɖuɖu, eye ekpɔkpɔ dzroa ame, ɛ̃, ati la nya kpɔ ŋutɔ. Ale wògbe efe tsetse la fe ɖe heɖu.+ Emegbe esi srɔ̃a va egbɔ la, ena ɖe eya hã wòɖu.+7 Eye wo ame evea fe ŋkuwo ʋu, eye wokpɔe dze sii be yewole amama. Eya ta wotɔ gboti fe aŋgbawo hesa ɖe ali.+8 Emegbe wose Yehowa Mawu fe gbe esi wòle tsa ɖim le abɔa me le anyinufaɣi, eye ame la kple srɔ̃a ɣla wo ɖokuiwo ɖe Yehowa Mawu le abɔmetiawo dome.9 Eye Yehowa Mawu nɔ ame la yɔm nɔ biabiam be: “Afi kae nèle?”10 Mlɔeba eɖo eŋu be: “Mese wò gbe le abɔa me, ke mele vɔvɔ̃m, elabena mele amama, eya ta meɣla ɖokuinye.”11 Ke egblɔ be: “Ame kae gblɔe na wò be amamae nèle?+ Ðe nèɖu ati si ŋuti mede se na wò le be mègaɖu efe ɖeke o laa?”+12 Eye ame la ɖo eŋu be: “Nyɔnu si nètsɔ nam be wòanɔ gbɔnye lae na ati la fe tsetsem meɖu.”13 Eye Yehowa Mawu bia nyɔnu la be: “Nu kae nye esi nèwɔ?” Nyɔnu la ɖo eŋu be: “Da lae blem meɖui.”+14 Eye Yehowa Mawu gblɔ na da la be:+ “Esi nèwɔ alea ta la, wofo fi de wò le afemelãwo katã kple gbemelãwo katã dome. Wò fodo dzi nàzɔ, eye ʋuʋudedi nàɖu le wò agbemeŋkekewo katã me.15 Mana fuléle*+ nanɔ wò+ kple nyɔnu la dome,+ wò dzidzimevi+ kple nyɔnu la fe dzidzimevi dome.+ Eya agbã ta na wò,+ eye wò la, àɖu afɔkpodzi nɛ.”+16 Egblɔ na nyɔnu la be: “Mana nàse veve geɖe le fufɔfɔ me; àlé ku hafi adzi vi, eye wò susu katã anɔ srɔ̃wò ŋu, eye eya aɖu dziwò.”17 Eye wògblɔ na Adam* be: “Esi nèse srɔ̃wò fe gbe heɖu ati si ŋu mede se na wò le be,+ ‘Mègaɖu efe ɖeke o’ la fe ɖe la, eya ta wofo fi de anyigba le tawò.+ Àkpe fu* hafi akpɔ edzinuwo aɖu le wò agbemeŋkekewo katã me.+18 Amie ŋù kple aŋɔka na wò, eye àɖu anyigba dzi amagbewo.19 Fifia ate wò* hafi nàkpɔ abolo aɖu,* va se ɖe esime nàtrɔ azu anyi, elabena eya mee woɖe wò tsoe.+ Anyie nènye, eye anyie nàgatrɔ azu.”+20 Emegbe Adam tsɔ ŋkɔ na srɔ̃a be Xawa,* elabena eyae ava nye amegbetɔwo katã dada.+21 Eye Yehowa Mawu tɔ lãgbalẽwu legbe na Adam kple srɔ̃a be woado.+22 Eye Yehowa Mawu gblɔ be: “Kpɔ ɖa, ame la zu abe mía dometɔ ɖeka ene hedze si nyui kple vɔ̃.+ Azɔ be wòagado asi ɖa agbe agbeti+ la hã fe tsetse aɖu ahanɔ agbe tegbee o la, . . .”23 Eya ta Yehowa Mawu nya ame la le Eden-bɔa me,+ be wòade agble ɖe anyigba si me woɖee tsoe la dzi.+24 Ale wònya ame la ɖa, eye wòtsɔ kerubiwo+ kple yi aɖe si le bibim hele totrom le eɖokui si la, ɖo Eden-bɔ la fe ɣedzefe gome, be woadzɔ agbeti la fe mɔ nu.


text:
AMEYIBORVINYENYE
AMEYIBƆVI NYƆNU WƆNUTEƑEWO LE ƑE 2021 OLYMPICS LÃMESĒFEFE HOƲIƲLI ME.
WOƉU XEXEA ME DZI!
Fianu viwò nyɔnuviwo tso Afrika nyɔnu kalẽtɔ siwo dzata fe dzi le dɔme na eye naneke menye mɔxenu na wo le wofe ʋiʋli vevie me hena nu si wodi be yewoanye la o.
Gblɔna wò ŋutsuviwo be, susu ɖaɖɛ si ɖe abla la le tagbɔ na Afrika nyɔnuviwo eye ŋusē le wo si woɖua akplamatsedoname ɖe sia ɖe dzi kalẽtɔe.
Toe na viwòwo bena ne susu la do ŋusẽ dzì la, naneke meli si womate ŋu awɔ o. Ne woxɔe se la ade wo dzi blibo.
Míena mɔ yevudziɖulawo trɔ míafe ŋutinya, ku ɖe ame si míenye ŋu la ta tu. Na mía ŋutɔwo míagblɔ míafe ŋutinya!
Eŋlɔla (written by): Abla Dzifa Gomashie
Egɔmeɖela (translated by): Nutifafa Feyi


text:
Nu Kae Mawɔ Ne Dzinyelawo Gbe Wo Nɔewo?
Nu si nàte ŋu awɔ
Gblɔ wò seselelãmewo na wo. Na dziwòlawo nanya ale si wofe nyametsotsoa te ɖe dziwò alo na nètɔtɔe. Ðewohĩ woaɖe nu si le dzɔdzɔm la me na wò si awɔe be wò dzi nafa vie.
Ne dziwòlawo mete ŋu kpe ɖe ŋuwò o la, ɖewohĩ àte ŋu agblɔ wò nyawo na xɔ̃wò kpɔnutefe aɖe.—Lododowo 17:17.
Ƒo wo katã ta la, àte ŋu agblɔ wò nyawo na Fofowò si le dzifo, ame si ‘ɖoa to gbedodoɖa.’ (Psalmo 65:3) Gblɔ wò dzimenyawo nɛ “elabena eléa be na” wò.—1 Petro 5:7.
Nu si mele be nàwɔ o.
Mègalé dziku ɖe dɔ me o. Daniel ame si dzilawo gbe wo nɔewo esime wòxɔ fe adre la gblɔ be: “Dzinyelawo nye ɖokuitɔdilawo. Womebu mía ŋu alo nu si wofe nyametsotsoa ate ŋu agblẽ le mía ŋu la ŋu o.”
Nu kae wòagblẽ le Daniel ŋu ne egbe be yemadzudzɔ dzikudodo ahaɖe asi le nyaa ŋu o?—Kpekpeɖeŋu: Xlẽ Lododowo 29:22.
Nu ka tae wòade Daniel dzi wu ne etsɔ edzilawo fe nuwɔna wɔ ami si ɖe ŋutii?—Kpekpeɖeŋu: Xlẽ Efesotɔwo 4:31, 32.
Ƒo asa na nuwɔna siwo agblẽ nu le ŋuwò. Denny gblɔ be: “Nu te ɖe dzinye eye melé blanui esi dzinyelawo gbe wo nɔewo. Medo go kuxi geɖe le suku eye mege le dodokpɔ dzi fe ma me. Le ema megbe la ... Mezu agbodzalu le míafe sukuxɔa me eye medaa kɔ kple sukuviawo.”
Viɖe kae nèsusu be Denny kpɔ tso eme esi wòzu agbodzalu hedaa kɔ kple amewo?
Aleke nuxlɔ̃ame si le Galatiatɔwo 6:7 akpe ɖe ame siwo le abe Denny ene la ŋu be woafo asa na nuwɔna siwo agblẽ nu le wo ŋu?
Exɔa ɣeyiɣi hafi míeŋlɔa nu siwo do vevesese na mí la be. Ke hã, ne nuwo va le ɖɔɖɔm ɖo vivivi la, agbea agava nɔ na wò abe ale si ko wònɔ tsã ene.


text:
Ale Si Wona Amewo Nya Mawu Ƒe Ŋkɔ La
Ale Si Wona Amewo Nya Mawu Ƒe Ŋkɔ La
BIBLIA me hakpala David dzi ha be: “Matsɔ hadzidzi akafu Mawu fe ŋkɔ.” David nya Mawu fe ŋkɔ la, eye egblɔ le hadzidzi aɖe me be: “Woakafu Yehowa . . . Woakafu efe ŋkɔ kɔkɔe la.” (Psalmowo 69:31; 72:18, 19) Ale si woyɔa Mawu fe ŋkɔ zi geɖe le Eʋegbe mee nye Yehowa, si gɔme woɖe tso Hebrigbe me nya si nye nuŋɔŋlɔ sia יהוה me, si dze le Biblia me zi gbɔ zi 7,000 sɔŋ.
Le fe alafa siwo va yi nyitsɔ laa me la, wote ŋu kpɔa Mawu fe ŋkɔ la le tefe bubu geɖewo to vovo na Biblia. Le kpɔɖeŋu me, Latingbe me nya siawo siwo nye, Benedictus Sit Iehova Deus, si gɔmee nye, “Woakafu Yehowa Mawu,” la dze le sikagaku siwo wowɔ le Switzerland hena fe geɖe la dzi [1]. Le nyatefe me la, le fe alafa geɖe siwo va yi me la, Mawu fe ŋkɔ si woŋlɔ ɖe Hebrigbe kple Latingbe me la dze le kafukafukɔgɛwo kple gaku vovovo fomevi akpe geɖewo dzi.
Nu kae na woŋlɔ Mawu fe ŋkɔa ɖe gakuwo dzi nenema gbegbe ɖo? Àte ŋu akpɔ wofe kpɔɖeŋu aɖewo le axa sia kple esi kplɔe ɖo.
Nu Ka Tae Wozã Mawu Ƒe Ŋkɔa?
Le fe 1500 feawo me la, aʋa siwo yi edzi le Roma Katolikotɔwo kple Protestant Ðɔɖɔɖotaʋlilawo dome la gblẽ nu le Ɣetoɖofe Europa nutowo katã me. Spania fe nuto geɖe me tɔwo do le Roma Katolikoha, si xɔ ŋkɔ wu ɣemaɣi, la me, hewɔ ɖeka kple Protestant Ðɔɖɔɖoha la. Esiae he subɔsubɔhawo dome ʋa la vae. Nu siwo dukɔ siwo kpe aʋa dometɔ ɖe sia ɖe tana ɖe gakuawo dzi la nyea nyatakaka siwo fia be Mawu le yewofe akpa dzi.
Ale Si Wozã Mawu Ƒe Ŋkɔ Lae
Ame siwo ŋlɔa nu ɖe gakuwo dzi la ŋlɔ Hebrigbe me ŋɔŋlɔdzesi ene siwo wotsɔ ŋlɔa Mawu fe ŋkɔae la ɖe gakuwo dzi. Hebrigbe me ŋɔŋlɔdzesi mawo nye YHWH le Eʋegbe me. Gake ame siwo ta nu ɖe gakuawo dzi kple ame bubu geɖewo mete ŋu xlẽa Hebrigbe o. Esia ta esi wogbugbɔ nɔ Hebrigbe me ŋɔŋlɔdzesi ene mawo ŋlɔm ɖe gakuwo dzi zi geɖe la, vovototowo va nɔ eŋɔŋlɔ me.
Swedentɔwo tso gaku aɖe si dzi woŋlɔ Mawu fe ŋkɔ ɖo la le fe 1568 me lɔfo [2], eye Scotlandtɔwo hã wɔ nenema ke le fe 1591 me lɔfo. Le fe 1600 lɔfo me la, Sweden Fiagã Charles IX na woŋlɔ Mawu fe ŋkɔ—le mɔ vovovo siwo nye Ihehova, Iehova, kple Iehovah la nu—ɖe gakuwo dzi [3]. Ena wotsɔ sika tso gakuawo dometɔ ɖeka aɖe—enɔ etɔxɛ ale gbegbe eye efe home wu apaɖila fe ɣleti ene fetu!
Gaku siawo siwo woyɔna be Yehowa gaku la vovovo 60 fomevi, nɔ anyi tso ChristianIV, si nye Denmark kple Norway fia, si ɖu dzi tso fe 1588 va se ɖe fe 1648 me, la ŋɔli. Kaka fe alafa 17 lia fe domedome lɔfo naɖo la, wowɔ “Yehowa gakuwo” le Poland kple Switzerland hã, eye Germanytɔwo hã va te gaku siawo fomevi tsotso emegbe.
Le Europa Ƒe Blaetɔ̃ Ʋa si wowɔ tso fe 1618 va se ɖe fe 1648 me, si nye subɔsubɔhawo dome ʋa le gɔmedzedzea me la, wɔɣi la, gaku sia fomeviwo va bɔ ale gbegbe. Le Breitenfeld Ʋaa dzi ɖuɖu le fe 1631 me megbe la, Sweden Fia Gustav II Adolph na wotso gaku siwo dzi Mawu fe ŋkɔ, si wotsɔ ŋɔŋlɔdzesi eneawo ŋlɔ, la nɔ [4]. Wotso gaku siawo le du siwo nye Erfurt, Fürth, Mainz, kple Würzburg me. Le ɣeyiɣi mawo lɔfo me la, dukɔ siwo wɔ ɖeka kple Sweden hã te gaku siwo dzi Mawu fe ŋkɔ nɔ la tsotso.
Le fe 150 siwo kplɔ Europa Ƒe Blaetɔ̃ Ʋa la ɖo me la, amewo yi edzi nɔ Mawu fe ŋkɔ ŋlɔm ɖe kafukafukɔgɛwo kple gaku vovovo fomeviwo dzi. Wotso gaku siawo fomevi le Austria, France, Mexico, kple Russia, kpakple le dukɔ bubuwo me. Gake va ɖo fe 1700 feawo fe gɔmedzedze lɔfo la, womegava nɔ Mawu fe ŋkɔ ŋlɔm ɖe gakuwo dzi ale o. Mlɔeba la, wova dzudzɔ kura.
Nana Be Amewo Nanya Mawu Ƒe Ŋkɔ La
Togbɔ be ɖewohĩ Mawu fe ŋkɔ megale ga vovovo siwo fomevi li egbea dzi o hã la, wole gbefã ɖemee fifia wu ɣeyiɣi ɖe sia ɖe. Mawu tia ame aɖewo be woasubɔ ye tso gbe aɖe gbe ke, hegblɔ na wo be: “Miawoe nye nye ɖasefowo, eye nyee nye Mawu.” (Yesaya 43:12) Gaku aɖeke mate ŋu awɔ dɔ vevi sia o. Le nyatefe me la, ame siwo ŋlɔ Mawu fe ŋkɔ ɖe wofe gakuwo dzi la meɖi ɖase nyui tso eyama ŋu o, elabena wonɔ gbɔgblɔm be ede yewo dzi le ʋukɔkɔɖiʋa mawo me. Gake egbea la, ame aɖewo le gbefã ɖem Mawu fe ŋkɔ la le mɔ si dzea eŋu nu.
Yehowa Ðasefowo le kpewòm be nàsrɔ̃ nu geɖe tso Mawu vavã, Yehowa, kple nu si efe ŋkɔa tsi tsitre ɖi na la ŋu. Biblia me hakpala aɖe ŋlɔ tso eyama ŋu be: “Ne woadze sii be, ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” (Psalmowo 83:19) Yehowa ŋuti sidzedze le vevie, abe ale si Via lɔlɔ̃a ɖee fia le gbedodoɖa mee ene, be: “Esiae nye agbe mavɔ la: be woanɔ wò, Mawu vavã ɖeka la, kple Yesu Kristo, si nèdɔ ɖa la, ŋuti sidzedze xɔm.”—Yohanes 17:3.—g07-E 12.
[Nɔnɔmetata si le axa 8]
Gaku 1 kple dɔwɔnuwo: Hans-Peter-Marquardt.net; gaku 2: Mit freundlicher Genehmigung Sammlung Julius Hagander
[Nɔnɔmetata Tsofe si le axa 9]
Dɔwɔnu siwo ame siwo ŋlɔa nu ɖe gakuwo dzi zãna
[Nɔnɔmetata Tsofe si le axa 9]
Gaku 3 kple 4: Mit freundlicher Genehmigung Sammlung Julius Hagander


text:
SƆHƐWO BIANA BE
Nu Ka Tae Wòle Be Manye Anukwareɖila?
Nu si ta ame aɖewo meɖia anukware o
Le egbexexea me la, ewɔna na ame aɖewo be anukwareɖiɖi gblẽa nu le ame ŋu. Wo dometɔ aɖewo gblɔna be:
Ne nyemeble dzinyelawo o la, womaɖe mɔ nam o.’
‘Ne nyemefi dɔ kpɔ le dodokpɔ sia me o la, mage..’
‘Ne nyemefi nu sia o la, ava hiã be nye ŋutɔ madzra ga ɖo aflee.’
Ame bubuwo hã abia be: ‘Ðe wòhiã be míatsi dzi ɖe nya sia ŋu fũua? Menye ame sia ame koe le alakpa dam oa?’
Nyabiase ma fe ŋuɖoɖoe nye ao. Ame gbogbo aɖewo, siwo dometɔ aɖewo nye sɔhɛwo, ka ɖe edzi be anukwareɖiɖi ɖea vi, eye kpeɖodzi hã le eŋu. Biblia gblɔ be: “Nu si ame fãna la, esia kee wòaŋe.” (Galatiatɔwo 6:7) Ne míagblɔe kpuie la, míekpɔa míafe nuwɔnawo me tsonuwo godoo—eɖanye nyuia alo vɔ̃a o.
Na míakpɔ ale si alakpadada gblẽ nu le ame aɖewo ŋu la ɖa.
“Meɖoa dze kple ŋutsuvi aɖe, gake esi Dada biam la, meda alakpa nɛ. Enya nyuie be alakpa dam mele. Gake esi megable Dada zi etɔ̃lia la, edo dziku ɖe ŋunye vevie. Exe mɔ nam be nyemegado go o kwasiɖa eve sɔŋ, eye nyemekpɔ mɔ azã nye asitelefon alo akpɔ television o ɣleti ɖeka sɔŋ. Tso ema dzi la, nyemegada alakpa na dzinyelawo kpɔ o!”—Anita.
Bu nya sia ŋu: Nu ka tae etefe adidi hafi Anita nɔ agava ka ɖe edzi?
Biblia gblɔ be: “Azɔ la, mia dometɔ ɖe sia ɖe nato nyatefe na ehavi.”—Efesotɔwo 4:25.
“Meble dzinyelawo eye mesusui be womanya gbeɖe o va se ɖe esime wobia tso asinye be magbugbɔ gblɔ ale si nua dzɔe. Esi wònye be nyatefe kui ɖeka pɛ hã mele nye si megblɔ va yi me o ta la, nyemegate ŋu ɖo ŋku nya siwo tututu megblɔ na wo va yi la dzi o. Ne èto nyatefe le gɔmedzedzea la, nu sia tɔgbi madzɔ ɖe dziwò o!”—Anthony.
Bu nya sia ŋu: Aleke Anthony awɔ afo asa na ŋukpedoameɖokui sia hafi?
Biblia gblɔ be: “Yehowa nyɔa ŋu alakpanuyiwo, ke ame siwo wɔa nutefe la fe nu dzea eŋu.”—Lododowo 12:22.
“Xɔ̃nye aɖe lɔ̃a amiɖeɖe ɖe efe nyawo. Ekpaa nya kpea efe nyawo eye wòvivia nu me ŋutɔ. Efe nu dzɔa dzi nam, eye medzea agbagba be nyemagake ŋku ɖe efe nyawo me fũu akpa o. Gake efe amiɖeɖe ɖe nya wɔe be esesẽna nam be maka ɖe edzi alo axɔ efe nyawo dzi ase.”—Yvonne.
Bu nya sia ŋu: Aleke amiɖeɖe ɖe nya kple alakpa “suesuewo” ate ŋu ana be womagaka ɖe Yvonne fe xɔlɔ̃ sia dzi o?
Biblia gblɔ be: “Míedina be míaɖi anukware le nuwo katã me.”—Hebritɔwo 13:18.
Nu si ta anukwareɖiɖi ɖea vi
Azɔ na míakpɔ nu nyui siwo dona tso anukwareɖiɖi me la dometɔ aɖewo ɖa.
“Nyɔnu aɖe si nɔ zɔzɔm le ŋgɔnye la fe ga ge. Meyɔe tsɔ ga la nɛ. Eda akpe nam kaka. Egblɔ be: ‘Èdze agbagba ŋutɔ. Ame geɖe mate ŋu awɔ nu alea o.’ Edzɔ dzi nam ŋutɔ be wode dzesii be mewɔ nu nyui!”—Vivian.
Bu nya sia ŋu: Nu ka tae Vivian fe anukwareɖiɖi sia wɔ nuku na nyɔnua? Vi kae anukwareɖiɖi ɖe na Vivian?
Biblia gblɔ be: “Dzidzɔtɔwoe nye ame siwo . . . wɔa nu dzɔdzɔe ɣeawokatãɣi.”—Psalmo 106:3.
“Míafe fomea dzraa dɔwɔxɔ me ɖo na amewo, eye ɣeaɖewoɣi ne míele xɔawo me dzram ɖo la, míekpɔa gakuwo le anyigba. Ne edzɔ alea la, míetsɔa gaa dana ɖe dɔwɔkplɔ̃ si ŋu wòte ɖo la dzi. Dɔwɔla ɖeka kpɔ dziku ɖe mía ŋu le míafe anukwareɖiɖi alea ta. Egblɔ be: ‘Ga sue aɖe koe nye emae!’ Gake ènya? Dɔwɔla sia kana ɖe mía dzi ɣesiaɣi.”—Julia.
Bu nya sia ŋu: Vi kae ale si wonya Julia be eɖia anukware aɖe nɛ ne ehiã be dɔwɔfe si wòle naŋlɔ ɖaseɖigbalẽ tso eŋu na dɔwɔfe bubu aɖe si wòdi be yeayi aɖawɔ dɔ le?
Biblia gblɔ be: “Wɔ wò ŋutete ɖe sia ɖe nàɖe ɖokuiwò afia Mawu abe ame si dze eŋu, dɔwɔla si fe dɔ mekpea ŋu nɛ le mɔ aɖeke nu o.”—2 Timoteo 2:15.
“Míafe dɔwɔfea xe gafofo 80 fe fe nam le esi tefe be wòaxe gafofo 64 boŋ fe fe nam. Togbɔ be ade dzinye ŋutɔ ne mezi kpi ɖe edzi hã la, nyemate ŋu awɔ nu ma gbeɖe o. Megblɔe na míafe dɔwɔfea fe gadzikpɔla, eye wòda akpe nam kakaka. Ga le dɔwɔfea si zã, gake nyemate ŋu awɔ nu si anye gafifi o.”—Bethany.
Bu nya sia ŋu: Ðe dɔwɔfe fe ga fifi megblẽ boo abe ame ɖekaɖekawo fe ga fifi ene oa?
Biblia gblɔ be: “Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32.


text:
SƆHƐWO BIANA BE
Aleke Mawɔ Anɔ Te Ðe Sɔhɛmeɖoɖo Ƒe Fuɖenamewo Nu?
“Sɔhɛmeɖoɖo meɖena na nyɔnuviwo kura o. Vevesese, fuɖename kple tɔtɔ sɔŋue—ɖeko wòwɔna abe nu sia nu tɔtɔ le ame ŋu ene!”—Oksana.
“Sẽe ko mekpɔ dzidzɔ, sẽe ko medo dziku. Nyemenya ne nenema ko wòle le tɔnyewo katã gome o, gake edzɔ ɖe dzinye.”—Brian.
Sɔhɛmeɖoɖo nana be ame fe seselelãme trɔna kabakaba—enyea dzidzɔ heɖia vɔvɔ̃ hã! Aleke nàwɔ anɔ te ɖe enu?
Nu kae nye sɔhɛmeɖoɖo?
Míagblɔe kpuie ko be sɔhɛmeɖoɖo alo liɔliɔ̃ nye ɣeyiɣi si me tɔtrɔwo vaa wò ametia me kple seselelãme gome eye tɔtrɔ siawo dzraa wò ɖo na ame tsitsi zuzu. Le ɣeyiɣi mawo me la, tɔtrɔ geɖewo ava wò ŋutilã kple lãmetsiwo gome kabakaba siwo adzra wò ɖo na vidzidzi.
Gake ema mefia be èsu te anye dzila o. Sɔhɛmeɖoɖo ɖenɛ fiana be èle dodom le ɖevime, eye esia ate ŋu ana nàkpɔ dzidzɔ ahalé blanui siaa.
Dodokpɔ: Ƒe siwo gbɔna la dometɔ kae nàgblɔ be esɔ be ame nadze sɔhɛmeɖoɖo?
8
9
10
11
12
13
14
15
16
Ŋuɖoɖoa: Wogblɔ be fe siawo katã dometɔ ɖe sia ɖe sɔ ame nate ŋu aɖo sɔhɛme.
Esia fia be mele be nàtsi dzi fũu nenye be ègogo fe wuiatɔ̃ gake mèkpɔ te dzesidede naneke o alo nète sɔhɛmeɖoɖo fe dzesiwo kpɔkpɔ evɔ mèkpɔ xɔ fe ewo haɖe o. Sɔhɛmeɖoɖo fe gɔmedzedze le eɖokui si, eye màte ŋu akpɔ ŋusẽ aɖeke ɖe edzi o.
Tɔtrɔ siwo vaa ametia ŋu
Ðewohĩ nu si ɖea dzesi wu be ame le sɔhɛme ɖomee nye ale si nu geɖewo nɔa tsitsim le ametia ŋu kabakaba. Gake ŋutinuwo katã fe tsitsi mele ɖeka o. Eya ta megawɔ nuku na wò ne wò nuwɔnawo medi be yewoadze ga dzi tututu o. Ka ɖe edzi be le ɣeyiɣi aɖe megbe la, nuwo ava ɖɔ ɖo.
Tɔtrɔ siwo vaa ametia ŋu ne ele sɔhɛme ɖom.
Le ŋutsuviwo gome:
Efe aʋa dea asi lolo me
Etoa axatomefu, aŋɔmefu kple ge
Efe gbe trɔna
Efe aʋa lĩna le eɖokui si eye wònyea tsi le zã me
Le nyɔnuviwo gome:
Etea no
Etoa axatomefu kple aŋɔmefu
Edzea asiɖoɖo anyi gɔme
Le ŋutsuviwo kple nyɔnuviwo siaa gome:
Fifia kple nugbagbevi suesuesuewo nana be woɖea ya alo ʋẽna.
Kpekpeɖeŋu: Àte ŋu alé ʋeʋẽ sia nu ne èlea tsi edziedzi hezãa axatomemi.
Nyatsu, esia tsoa nugbagbevi suesuesue siwo xaxa ɖe lãmenu siwo wɔa ami la me gbɔ.
Kpekpeɖeŋu: Togbɔ be nyatsu mesea nu o hã la, ne èklɔa ŋkume edziedzi hezãa mofudzalẽwo la, aka ɖe eme.
Tɔtrɔ siwo vana le seselelãme gome
Lãmetsi siwo nana be tɔtrɔwo vaa wò ametia ŋu la ate ŋu akpɔ ŋusẽ gã aɖe ɖe wò seselelãme dzi. Enu ate ŋu asẽ gɔ̃ hã.
“Egbea ànɔ avi fam, kaka etsɔ nàɖoa wòe nye ema le dzidzɔ kpɔm. Sẽe ko nèdo dziku, sẽe ko nu te ɖe dziwò nètu ɖokuiwò ɖe xɔ me.”—Oksana.
Le sɔhɛ geɖewo gome la, ne wole sɔhɛme ɖom la, ŋu kpea wo vevie, abe ɖe ame sia ame fɔ ŋku ɖe wo dzi gãa hele ʋɔnu drɔ̃m wo ene. Eye ale si ametia trɔna kpatae hã gagblẽa nyaa ɖe edzi!
“Esi mete ɖetugbuimeɖoɖo la, mexaa dzime gobaa hedoa awu gblotowo. Togbɔ be menya nu si tae nye ametia le tɔtrɔm hã la, nyemevona le ɖokuinye me o eye ŋu kpeam.”—Janice.
Gake seselelãme fe tɔtrɔ gãtɔe nyea ale si nèbua ŋutsuviwoe nenye be nyɔnuvie nènye, alo ale si nèbua nyɔnuviwoe nenye be ŋutsuvie nènye.
“Tsã la, ŋutsuviwo katã fe nu kua dzi nam. Gake fifia wo dometɔ aɖewo fe nu dzɔa dzi nam ŋutɔ, eye megblɔna na ɖokuinye be naneke megblẽ le eŋu ne melɔ̃ ŋutsuvi aɖe hafi o. Le nyatefe me la, ‘ame si lɔ̃ ame kemɛ’ ye va nye nu si ŋu míenɔa dze ɖom tsoe vevie.”—Alexis.
Le ŋutsuvi aɖewo gome la, ne wole sɔhɛme ɖom la, ŋutsuviwo fe nu vanɔa dzi lém na wo, eye wòle alea le nyɔnuviwo hã gome. Ne esia dzɔ ɖe dziwò la, mègafo nya ta be ŋutsu ŋutsugbɔdɔla alo nyɔnu nyɔnugbɔdɔlae yenye o. Le ame geɖe gome la, seselelãme ma nu tsina le ɣeyiɣi aɖe megbe.
“Esi wònye be metsɔa ɖokuinye sɔna kple ŋutsuvi bubuwo akpa ta la, wofe nu va te dziléle nam. Esia yi edzi ʋuu va se ɖe esime meyina dodo ge ɖe le sɔhɛme hafi nyɔnuviwo fe nu va le dzi lém nam. Ale si ŋutsuviwo fe nu léa dzi nam tsã la nu yi gbe aɖe agbe ke.”—Alan.
Nu si nàte ŋu awɔ
Na susu nyui nanɔ asiwò ɖe nɔnɔmea ŋu. Ehiã be nàto sɔhɛmeɖoɖo fe ɣeyiɣia me azu ame tsitsi. Hakpala David fe nya siwo wògblɔ la ate ŋu ade dzi fo na wò, egblɔ be: “Ale si nèwɔm la dzi ŋɔ eye wòwɔ nuku.”—Psalmo 139:14.
Mègatsɔ ɖokuiwò nɔ sɔsɔm kple ame bubuwo o, eye mègatsɔ susu ɖo wò dzedzeme hã ŋu akpa o. Biblia gblɔ be: “Nu si le dzedzem koe amegbetɔ kpɔna, ke Yehowa ya kpɔa keke dzi me ke.”—1 Samuel 16:7.
Te kame eye nàɖi ɖe eme nyuie. Ne èdɔa alɔ̃ nyuie la, màganɔ dziku dom kabakaba, nu nate ɖe dziwò alo nàlé blanui o.
Mègaxɔ susu gbegblẽ siwo katã wò ŋutɔ nèbuna ɖe ɖokuiwò ŋu la dzi se o. Ðe ame sia ame fɔ ŋku ɖe dziwò nyatefea? Ne amewo gblɔ nya aɖewo tso wò tsitsi ŋu hã la, mègatsɔe vevie akpa o. Biblia gblɔ be: “Mègatsɔ wò dzi ɖo nya sia nya si amewo gblɔna la ŋu o.”—Nyagblɔla 7:21.
Srɔ̃ ale si nàɖu gbɔdɔdɔ fe dzodzrowo dzi ale be esia magana nàva kpɔ gome le gbɔdɔdɔ me o. Biblia gblɔ be: “Misi le gbɔdɔdɔ manɔsenu nu! . . . Ame si foa eɖokui ɖe gbɔdɔdɔ manɔsenu me la le nu vɔ̃ wɔm ɖe eya ŋutɔ fe ŋutilã ŋu.”—1 Korintotɔwo 6:18.
Ðo dze tso nɔnɔmea ŋu kple dziwòlawo alo ame tsitsi aɖe. Enye nyatefe be awɔ ŋukpe na wò gbã ya. Gake ale si gbegbe woakpe ɖe ŋuwò ana nàkpɔe be enyo be yeɖe afɔ sia.—Lododowo 17:17.
Nya vevitɔ: Fuɖename geɖe le sɔhɛmeɖoɖo me. Gake awɔe hã be nàtsi le ŋutilã me, susu me, gbɔgbɔ me kple seselelãme gome.—1 Samuel 2:26.


text:
Yesu Hame Vavã
"Yesu Hame Vavã" (True Jesus Church) la enye subɔsubɔ hame faa si woɖo le Beijing, China le fe 1917 me. Egbe la, ame abe miliɔn ɖeka kple afã tso dukɔ blaene vo atɔ̃ me le ha sia me. Hamea, si do ha kple Kristo subɔsubɔ hawo si woyɔna be "Pentecostal" la, dze egɔme abe fe alafa ɖeka enye si. Woɖo ha sia ɖe Ghana le fe 1985 me. Wofe ɖoɖo enye be yewoa gblɔ mawunya na dukɔwo katã hafi Yesu na ga trɔ ava zi eveliae. Hamea fe xɔse vevietɔ ewoawo enye:
- Gbɔgbɔ Kɔkɔe - Gbevovowo gbɔgblɔ nye ɖeɖefia be miéxɔ Gbɔgbɔ Kokoe, eye wonye ŋugbedodo nami be mianyi Dzifofiadufe la fe dome.
- Tsitadede - Mawutsideta kple tsi eya enye nuvɔtsɔtsɔke kple agbeyeye nɔnɔ fe sakramento. Wodena mawutsita kple tsigbeagbe, abe tɔsisi, atsiafu, alo kpetome tɔlɛ. Mawutsitadela, amesi xɔ mawutsideta xoxo tó tsi kple Gbɔgbɔ KɔKoe me la, eyae dena mawutsita le Afetɔ Yesu Kristo fe ŋkɔme. Edze bena amesi le mawutsideta xɔm la woanyrɔe blibo ɖe tsi me, efe mo nanɔ anyigba kpɔm.
- Afɔ kɔklɔ - Afɔ kɔklɔ fe sakramentoe nana be miwɔna ɖeka kple Yesu Kristo. E zuna abe ŋukuɖoɖonudzi nami be lɔlɔ, kɔkɔenyenye, ɖokuibɔbɔ, tsɔtsɔke, kple amenuveve nanɔ miasi. Edze be amesiame sixɔ mawutsideta tó tsi me la, woaklɔ afɔ nɛ le Yesu Kristo fe ŋkɔme. Miawɔ Afɔklɔ na mianɔewo gasiagame ne miekpɔ bena ehiã.
- Nuɖuɖu kɔkɔe - Kɔminio Kɔkoe nye sakramento, si mietsɔna ɖoaŋku miafetɔ Yesu Kristo feku dzi. Tó eyamee miexɔna Afetɔla fe ŋutilã kple Ʋù be miawɔɖeka kplii, be miakpɔ agbemavɔ, eye miafɔ le ŋkeke mamlea dzi. Woawɔ sakramento sia enuenu zi alesi dze. AbolomaƲamaƲa ɖeka kple vɛtikutsetse fe tsi koe wazã
- Sabat - Sabbath, sinye ŋkeke adrelia le kɔsiɖa la me la nye Ŋkeke Kɔkoe si Mawu yra eye wowoe kɔkoe. Woduna Sabbath tó Mawu fe amenuveve me, be miado kɔkɔ Mawu fe nuwokata wɔwɔ kple agbemavɔ dzi, kple dzidefo bena agbemavɔ na tumi le agbesigbɔna la me.
- Yesu Kristo: Yesu Kristo, nya la si va zu ŋutila, Eku de atitsoga ŋuti hena nuvɔwo tsɔtsɔ ke, Efɔ tso amekukuwo dome le ŋkeke etɔagbe eye wo yi ɖe dzifo. Eya koe nye amegntɔwo ɖela, dzifo kple anyigba wɔla, kple Mawu vava la.
- Biblia Kɔkɔe (Ŋɔŋlɔ Kɔkɔe): "Biblia kɔkɔe, sime Nubala xoxoa kple yeyea le, nye Mawu fe , esia nye nyaŋlɔɖi vava, kple nu siwo ŋu Kristotɔwo nɔna agbe ɖo.
- Ɖeɖe: "Ɖeɖe tso na Mawo fe amenuveveme to xɔse me. Elena Xɔsetɔwo be woa ɖonu ɖe Gbɔgbɔ Kɔkɔe nu hena kɔkɔe nyenye, Mawu dodo ɖe dzi, kple lɔlɔ na amegbetɔwo".
- Kristo hame
- Afiatsoso mamlea: Yesu fe vava evelia anɔ ŋkeke mamledzi ne Eɖi tso dzifo va ʋɔnu dzrɔ ge xexea: amedzɔdzɔewo akpɔ agbemavɔ, ke amevɔɖiwo ya woabu yi ɖe mavɔme.


text:
SƆHƐWO BIANA BE
Ðe Ŋutsu Kple Ŋutsu Alo Nyɔnu Kple Nyɔnu Ƒe Gbɔdɔdɔ Nye Nu Gbegblẽa?
“Esi menɔ tsitsim la, kuxi sesẽ siwo me meto dometɔ ɖekae nye ale si gomekpɔkpɔ le gbɔdɔdɔ me kple ŋutsuwo dzroam vevie, togbɔ be ŋutsue nye ŋutɔ menye hã. Ewɔ nam gbã be seselelãme ma nu ava tsi, gake egakpɔtɔ le fu ɖem nam kokoko.”—David, exɔ fe 23.
David nye Kristotɔ si di be yeawɔ nu si dzea Mawu ŋu. Ðe esia anya wɔ nɛ esi wòdzronɛ be yeakpɔ gome le gbɔdɔdɔ me kple ŋutsu bubuwoa? Aleke tututue Mawu sena le eɖokui me tso ŋutsu kple ŋutsu alo nyɔnu kple nyɔnu fe gbɔdɔdɔ ŋu?
Nya kae Biblia gblɔ?
Ale si amewo bua ŋutsu kple ŋutsu alo nyɔnu kple nyɔnu fe gbɔdɔdɔ la toa vovo tso ɣeyiɣi yi ɣeyiɣi kple tso tefe yi tefe. Gake Kristotɔwo medzea ha yome alo nyea ame siwo “nufiafia fe ya sia ya si fona yina gbɔna” o. (Efesotɔwo 4:14) Ke boŋ wodina be ale si yewobua ŋutsu kple ŋutsu alo nyɔnu kple nyɔnu fe gbɔdɔdɔ (alo nuwɔna bubu ɖe sia ɖe) la, nawɔ ɖeka kple Mawu fe nudidi siwo le Biblia me.
Nya siwo Biblia gblɔ tso ŋutsu kple ŋutsu alo nyɔnu kple nyɔnu fe gbɔdɔdɔ ŋu la me kɔ keŋ. Mawu fe Nya la gblɔ be:
“Mègadɔ ŋutsu gbɔ abe nyɔnu gbɔ ene o.”—3 Mose 18:22.
“Le wofe dzi fe dzodzrowo nu la, . . . Mawu ɖe asi le wo ŋu na gbɔdɔdɔ fe dzodzro siwo dzi wometea ŋu ɖuna o, elabena wofe nyɔnuwo trɔ wofe dzɔdzɔmekɔnu la ɖe esi mele dzɔdzɔme nu o.”—Romatɔwo 1:24, 26.
“Migana woaflu mi o. Ame siwo foa wo ɖokuiwo ɖe gbɔdɔdɔ manɔsenu me, trɔ̃subɔlawo, ahasiwɔlawo, ŋutsu siwo gbɔ ŋutsuwo dɔna, alo ŋutsu siwo dɔna kple ŋutsuwo, kple fiafitɔwo, ŋuklẽlawo, ahamulawo, amedzulawo kple adzodalawo la, womanyi Mawu Fiaɖufe la dome o.”—1 Korintotɔwo 6:9, 10.
Le nyatefe me la, Mawu fe nudidi siawo le yiyim na amewo katã, ame siwo wòdzrona vevie be yewoakpɔ gome le ŋutsu kple ŋutsu alo nyɔnu kple nyɔnu fe gbɔdɔdɔ me hã le eme. Nya lae nye be, ele be ame sia ame naɖu eɖokui dzi ne edzronɛ vevie be yeakpɔ gome le nuwɔna aɖe si medzea Mawu ŋu o me.—Kolosetɔwo 3:5.
Ðe ema fia be . . . ?
Ðe ema fia be Biblia le gbɔgblɔm be míalé fu ŋutsu ŋutsugbɔdɔlawoa?
Ao. Biblia megblɔ kpɔ be woalé fu ame aɖeke o—ŋutsu ŋutsugbɔdɔlawo gɔ̃ hã. Ke boŋ egblɔ be ‘míayi edzi anɔ ŋutifafa me kple amewo katã,’ metsɔ le ale si wonɔa agbee me o. (Hebritɔwo 12:14) Eya ta mesɔ be woasẽ ŋuta le ŋutsu ŋutsugbɔdɔlawo kple nyɔnu nyɔnugbɔdɔlawo ŋu alo alé fu wo, alo awɔ ŋlɔmi le wo ŋu le mɔ bubu aɖeke nu o.
Ðe ema fia be ele be Kristotɔwo natsi tre ɖe se siwo ɖe mɔ ɖe ŋutsu kple ŋutsu alo nyɔnu kple nyɔnu fe srɔ̃ɖeɖe ŋu la ŋua?
Biblia na míenya be ɖoɖo si Mawu wɔ ɖe srɔ̃ɖeɖe ŋue nye be ŋutsu naɖe nyɔnu. (Mateo 19:4-6) Ke hã, nufofo tso se siwo amegbetɔwo fe dziɖuɖuwo de ku ɖe ŋutsu kple ŋutsu alo nyɔnu kple nyɔnu fe srɔ̃ɖeɖe ŋu ya zu dunyahenya, ke menye agbe nyui nɔnɔ fe nya o. Biblia gblɔ na Kristotɔwo be woagade nu dunyahenyawo me o. (Yohanes 18:36) Eya ta, womekafua dziɖuɖuwo alo tsia tsitre ɖe wo ŋu le se siwo wode ku ɖe ŋutsu kple ŋutsu alo nyɔnu kple nyɔnu fe srɔ̃ɖeɖe alo wofe gbɔdɔdɔ ŋu la ta o.
Ke ne . . . ɖe?
Ke ne ame aɖe nye ŋutsu ŋutsugbɔdɔla alo nyɔnu nyɔnugbɔdɔla fifia ya ɖe? Ðe amea ate ŋu atrɔa?
Ɛ̃. Nyatefea nye be ame aɖewo te ŋu wɔ tɔtrɔ sia le fe alafa gbãtɔ me! Esi Biblia gblɔ be ame siwo kpɔa gome le ŋutsu kple ŋutsu alo nyɔnu kple nyɔnu fe gbɔdɔdɔ me manyi Mawu Fiaɖufea dome o vɔ la, egblɔ kpee be: “Nenemae mia dometɔ aɖewo nɔ tsã.”—1 Korintotɔwo 6:11.
Ðe ema fia be ne ame aɖe dzudzɔ gomekpɔkpɔ le ŋutsu kple ŋutsu alo nyɔnu kple nyɔnu fe gbɔdɔdɔ me la, agbe ma nɔnɔ megadzronɛ kura oa? Menye nenemae o. Biblia gblɔ be: “Mido amenyenye yeye la, si wɔm wole yeyee to sidzedze vavãtɔ me.” (Kolosetɔwo 3:10) Tɔtrɔwɔwɔ menye nu wowɔna gbe ɖeka kple efe zãdodo o.
Ke ne ame aɖe di be yeawɔ nu si Mawu di, evɔ wògadzronɛ be yeakpɔ gome le ŋutsu kple ŋutsu alo nyɔnu kple nyɔnu fe gbɔdɔdɔ me ya ɖe?
Abe ale si wòle le dzodzro ɖe sia ɖe gome ene la, ame ate ŋu atiae be yeaɖu dzodzro ma dzi alo yeawɔ ɖe edzi. Aleke wòawɔ aɖu edzi? Biblia gblɔ be: “Miyi edzi miazɔ le gbɔgbɔ me, ekema miele ŋutilã fe nudzodzro aɖeke dzi wɔ ge o.”—Galatiatɔwo 5:16.
De dzesii be mawunyakpukpuia megblɔ be ŋutilã fe nudzodzro aɖeke magaɖe fu na amea o. Ke boŋ ne amea léa gbɔgbɔmeɖoɖo nyuiwo, abe Biblia sɔsrɔ̃ kple gbedodoɖa edziedzi ene me ɖe asi la, ŋusẽ aɖo eŋu wòaɖu dzodzro mawo dzi.
David, si fe nya míegblɔ le nyatia fe gɔmedzedze la kpɔ esia fe nyatefenyenye dze sii—vevietɔ esi wòva ɖe nu si me tom wòle la dzi na edzilawo. Egblɔ be: “Ðeko wònɔ abe agba kpekpe aɖee medro da ɖi ene. Ne ɖe mekɔ nu le nyaa dzi na wo xoxoxo la, anye ne ɖewohĩ makpɔ dzidzɔ le nye fewuiwo me wu hafi.”
Nyatefee, míekpɔa dzidzɔ ne míenɔ agbe ɖe Yehowa fe nudidiwo nu. Ame siwo wɔa esia la ka ɖe edzi be efe nudidiwo “dzɔ, [eye] wodoa dzidzɔ na dzi.”—Psalmo 19:8, 11.